Сўғдда 25 имом ишдан олинди\nИсфарадаги Чорқўҳ масжиди\nТожикистоннинг Сўғд вилоятида 25 нафар имом-хатиб вазифасидан озод этилди. Дунёқараши бугунги ҳукумат расмийлари талабларига жавоб бермагани айтилаётган бу кишиларга етти йил давомида мазкур вазифада ишламаслик шарт қилиб қўйилди.\nСўғд вилоят раиси Қоҳир Расулзода куни кеча журналистлар билан бўлган учрашувда вилоятда болаларга диний таълим бериш қонун асосида олиб борилмаётганлигига урғу берди.\n- Бугун аксарият шаҳар ва туманлардаги масжидлар ва шахсий уйларда фаолият кўрсаётган ноқонуний диний мактаблар борасида кўплаб мисоллар келтиришим мумкин. Бу мактаблар ҳеч қаерда қайддан ўтмаган. Ташвишлиси шундаки, бу мактабларда дарс бераётган домлаларнинг диний маълумоти йўқ, бирор-бир диний даргоҳни тугатмаган. Оқибатда айнан мана шундай мадрасалар талабалари диний-экстремистик гуруҳларга аъзо бўлишмоқда, номусга тажовуз, ўғирлик, қаллоблик ва бошқа жиноятларга қўл урмоқдалар, - деди Сўғд вилоят раиси Қоҳир Расулзода.\nТожикистон ҳукумати ҳузуридаги Дин ишлари бўйича қўмита раҳбари, вилоятда ўтказилган имтиҳон раиси Абдураҳим Холиқов фикрича, айрим дин уламолари ўз амри маъруфида бошқаларга хусумат ва ҳатто уларни таҳқирлашгача етиб бормоқда.\n- Имтиҳон шуни кўрсатдики, айрим имомларимизнинг диний ва дунёвий билим савияси бугунги замон талабларига жавоб бермайди. Уларнинг кўпчилиги шариат қонунлари билан бирга қонунчилигимиздан ҳам бехабарлиги ташвишли ҳолдир. Шуни боис 25 нафар имом ўз вазифасидан бўшатилди, - деди Абдураҳим Холиқов.\nТаҳлилчи Мақсуджон Ўринов фикрича, республика масжидларидаги аксарият имомлар диний таълимни уй шароитида олганлиги сабабли уларнинг диний ва дунёвий билим савияси бугунги давр талабига мос эмас.\n- Аввало тавба-ю, рости гап, бир нарсани тушунолмай қолдим охирги пайтларда. Ўзингиз бир ўйлаб кўринг, маърака бўлаяпти. Бу ерда энг ёши 70 ёшга борган, қолганлари 80 дан ошган нуроний кексалар ўтиришибди. Қуръон ўқишга келган домла ёши 30 ларда. Мана шу домлача отаси, бобоси тенг нуроний одамларга фарзанд тарбияси, одоб-ахлоқ ҳақида насиҳат ўқишини тасаввур қилиб кўринг. Назаримда, ҳозирги домлаларнинг ўзларини аввал хулқ-одобга ўргатиш керак, - дейди хўжандлик Мақсуджон Ўринов.\nСўғд вилоят дин уламолари шўроси аъзоси Абдураҳим Мирзомуҳаммадов фикрича, дин уламолари савиясини оширишда ва ёшларга таълим беришда ҳукумат биргина марказ билан чекланмаслиги, барча вилоятларда бунинг учун шароит яратиб бериши керак.\n- Имомларимизнинг билим савиясини замон талабига мувофиқлаштириш учун ҳар бир вилоятда диний таълим марказлари ташкил қилиш керак. Бу имомларнинг билим савиясини оширишга кўмаклашади. Лекин Душанбе шаҳридаги битта Ислом институти билан чекланиб қолинаверса, ҳеч нарса ўзгармайди. Айтмоқчиманки, расмийлар ҳам хўжакўрсин учун бир кампания ўтказишида-ю, юқорига рапорт бериш билан кифояланишади, - дейди Абдураҳим Мирзомуҳаммадов.\nТаҳлилчилар республикада мадрасалар, хусусий диний мактабларни ёпиш ва мусулмонларнинг Ислом дини фарзларини адо этишларига тўсқинлик қилиш орқали расмийлар диндорларга қарши курашни кучайтирганидан ташвиш билдирмоқдалар.\n- Бу кураш бугун ёки кеча бошлангани йўқ. Ўша шўролар давридан буён давом этмоқда. Чунки бугунги ҳукумат аъзоларининг асосий қисмини айнан илгариги КПСС аъзолари ташкил этади. Жумладан, бултурги йил ҳам вилоят шаҳар ва туманларида масжид сифатида фойдаланилган 100 дан ортиқ бинога қулф урилди. Қанчадан-қанча ёшларимиз ватанини тарк этишга мажбур бўлди. Ҳижобга ўралган қизларни олийгоҳлардан қувиш авжига чиқди, - дейди таҳлилчи Мизробиддин Қосимзода.\nРасмий маълумотларга кўра, шу кунда вилоятда олти юзга яқин ибодатхона расман қайдга олинган. Бу рўйхатга сунний ва шиа мазҳабидаги мусулмонлар масжидлари билан бирга насронийлар ва яҳудийлар ибодатхоналари ҳам киради. Мана шу масжидларнинг қошида саккизта мадрасалар мавжуд. Биргина Хўжанд масжиди ҳузуридаги мадрасада 200 га яқин талаба таҳсил олмоқда.


Фотолавҳа: Соҳилдаги инсонпарварлик инқирози - BBC News O'zbek\nФотолавҳа: Соҳилдаги инсонпарварлик инқирози\nКўмак ташкилотлари огоҳлантиришича, Ғарбий Африканинг Соҳил ҳудудидаги қурғоқчилик инсонпарварлик фожеасига айланиши мумкин.\nКўмак ташкилотлари огоҳлантиришича, Ғарбий Африканинг Соҳил ҳудудидаги қурғоқчилик инсонпарварлик фожеасига айланиши мумкин. Тўйиб овқат емаслик ва касалликлар Чад, Буркина-Фасо, Мали, Мавритания, Нигер ва шимолий Сенегалдаги минглаб одамларнинг ҳаётини хавф остига қўйган.\nНигернинг Кадаго Бири қишлоғидан бўлган Абубакр ичкетардан азоб чеккан қизи Ойшани Чегара билмас шифокорлар касалхонасига олиб келган. У касалхонада ётган аёли Мариям ҳомиласидан айрилганини эшитди.\nШифокорларга кўра, Нигернинг қишлоқ аҳли учун даво олиш жуда қийин. Нақлиётнинг йўқлиги ва йўлларнинг ёмонлиги туфайли касал она ва болалар жуда кеч шифохонага етиб келишади.\nҚурғоқчиликдан фақат инсонлар жабр кўрмаяпти. Сув йўқлиги ва ўтлар қуриб қолганидан уларнинг чорваси ҳам зарар кўрган.\nБаъзи ҳолларда қишлоқ қудуқларида чорва у ёқда турсин, ҳатто инсонлар чанқоғини қондиришга ҳам сув етмайди.\nСўнгги ойларда қўшни Малидан қочқинлар ёғилиб келар экан, Нигернинг муаммоларига яна муаммо қўшилган.\nКўп инсонлар Мали шимолидаги зўравонликлардан қочишган ва бугунда Нигернинг шундоқ ҳам кам заҳираларига қараб қолганлар.\nҚатор кўмак гуруҳлари энг кўп азоб чекаётган қатламлар учун миллионлаб доллар сўраб халқаро мурожаатлар билан чиққанлар. "Тезда амал қилинмаса, қурғоқчилик фожеага сабаб бўлади, бунга дунё эътиборсиз қолмаслиги керак" демоқда улар.\nАйни дамда, ташкилотлар маҳаллий халқ халқаро кўмакка таяниб қолмаслиги йўлида ҳам ишлаётирлар. Бенгали Тали исмли мана бу 40 ёшли аёл 10 фарзанднинг онаси, у Оксфам ташкилотининг "иш учун пул" схемасига қўшилган.\nТани хоним ва унинг кўплаб ҳамқишлоқларига келгуси ёмғир мавсумида сувни йиғиб олиши мумкин бўлган ярим ой шаклидаги қурилмаларни яратишлари учун пул берилаяпти.


ХХИ асрда барчани ҳайратда қолдирган хайрлашувлар: Роналду, Фигу, Неймар... » Футбол янгиликлари 2021\nGoal24.uz » Жаҳон » ХХИ асрда барчани ҳайратда қолдирган хайрлашувлар: Роналду, Фигу, Неймар...\nХХИ асрда барчани ҳайратда қолдирган хайрлашувлар: Роналду, Фигу, Неймар...\n21-асрда рўй берган буюк кўчишлари ҳақида фикр юритамиз.\nЛуиш Фигу – 2000 йилда “Барселона”дан “Реал”га\nАслида, Флорентина Перес “қурган” “Галактикос” футболчиларининг барчаси катта шов-шувлардан сўнг Мадридга кўчиб ўтишган. Шунга қарамай, улар орасида Луиш Фигуни алоҳида қайд этиб ўтиш жоиз. “Барселона” афсонаси узоқ йиллар давомида Каталония қаҳрамони унвонига лойиқ кўрилди ва қандайдир 2 соат ичида абадий душманга айланди. Ўша трансфердан сўнг, бутун Каталония халқи куппа-кундузи тунаб кетилгандек аҳволга тушиб қолган эди.\nЗайниддин Зидан – 2001 йилда “Ювентус”дан “Реал”га\nОрадан бир йил ўтиб, Туриндан Мадридга фантастик сумма эвазига Зидан кўчиб ўтди. “Ювентус” Зиданнинг трансферидан қўлга киритган пуллари эвазига жамоа мавқеини сақлаб қола олмади. Перес эса, ўз президентлик карерасидаги энг омадли трансферга қўл урди. 75 миллион евро эвазига Зиданни пуллаган Лучано Моджи бу трансфер “Ювентус” учун жуда омадли бўлгани ва Зиданни ёрқин, аммо фойдасиз футболчи деб атайди. Кўп ўтмай, бу қарор аслида хато эканлиги маълум бўлди. Флорентина Перес эса, Зиданнинг трансфери ҳақидаги қуйидаги иқтибосни келтирган эди:\n“Мен Зиданни ўша давр учун рекорд саналган 75 миллион евро эвазига сотиб олдим. Бу менинг фаолиятимдаги энг арзонга тушган трансферга айланди”.\nДевид Бекхем – 2003-йилда “Манчестер Юнайтед”дан “Реал”га\n8 мавсум давомида сайёрамизнинг энг иқтидорли футболчи сифатида “қизил иблислар” шарафини ҳимоя қилган Бексни Фергюсон қўлдан чиқариб юборишни истамаган эди. Ҳаводан учган бутсалар ҳам инглиз футболчисини Англия қолишини таъминлай олмади. Оқибатда, “қизил иблислар” “қироллик клуби”нинг пуллари олдида ожиз қолишини томоша қилишга тўғри келди. Айнан ушбу трансфер “Реал”нинг молиявий қудратли клуб эканлигини яна бир бор бутун дунёга исботлаб қўйган эди десак, адашмаган бўламиз.\nАндрей Шевченко – 2006-йилда “Милан”дан “Челси”га\n“Милан” украиналик ҳужумчини “олтин тўп” даражасига олиб чиққанига қарамай, Шева Роман Абрамовичнинг таклифини қабул қилди ва Лондонга оиласи билан кўчиб ўтди. “Россонери”нинг маошидан қониқмаган футболчи “Челси”га ўтди ва суперфутболчи мақомидан айрилди.\nТери Анри – 2007-йилда “Арсенал”дан “Барселона”га\nАПЛ тарихидаги энг яхши футболчи бўлсада, Анри ЙEЧЛда зафар қучиш учунгина “Барселона”нинг таклифини қабул қилади. Тан олиш лозим, Анри ўз орзусини рўёбга чиқаришга муваффақ бўлади, бироқ агар 2006-йилда “Арсенал” ЙEЧЛ финалидаги мағлуб бўлмаганида Анри ҳеч қаерга кетмаслиги мумкин эди. Французнинг Каталония клубига ўтиб кетиши нафақат “тўпчилар”нинг балки, бутун АПЛ мухлисларининг юракларини ғаш қилгани билан ҳам ёдимизда абадий қолиши аниқ.\nРаул – 2010-йилда “Реал”дан “Шалке 04”га\n19 аср охири ва янги аср бошидаги “Реал” мухлислари Раул футболкасида катта бўлишган десак, адашмаган бўламиз. 16 мавсум давомида Мадрид клуби шарафини ҳимоя қилган ҳужумчи шунчаки клубдан кетди. Уни жамоада олиб қолиш борасида ҳеч ким “жонбозлик” кўрсатмади. Ўша даврда жамоа тарихидаги энг яхши тўпурар бўлган ҳужумчи ижарага олинган футболчидек “Реал”ни тарк этди. Ўша куни “қаймоқранглилар”нинг асл мухлисларигина клуб афсонасидан айрилганини ҳис этиб чуқур хўрсиниб қўйишди. Янги авлод мухлислари эса, Роналдунинг фантастик ўйини таъсирида Раулнинг кетганини сезмай ҳам қолишди.\nФренк Лемпард – 2014-йилда “Челси”дан “Манчестер Сити”га\nАслида Френк МЛСдаги “Сити”нинг филиали “Ню-Ёрк Сити” билан шартнома имзолаган эди. АҚШ клуби эса, “Челси” афсонасини ижарага “Сити”га бериб юборди. Деярли бутун фаолиятини “Челси”да ўтказган сардор бир мавсум давомида клубнинг чемпионлик учун асосий даъвогарларидан бири – “Сити” сафида тўп тепди. Ҳатто “аристократлар” дарвозасини ишғол қилишга ҳам муваффақ бўлди. Френк АПЛдаги фаолиятига нуқта қўйгач, “шаҳарликлар” футболчилари унинг ҳурматини жойига қўйиб кузатиб қўйишди. Афсуски, агар “Челси” бир мавсум сабр қилганида, ўз афсонасини “Стемфорд Бриж”да олқишлар билан нафақага кузатиб қўйиши мумкин эди.\nНеймар – 2017-йилда “Барселона”дан ПСЖга\nТан олиш лозим, Неймарнинг Париж клуби сафига бориб қўшилиши бутун спорт оламини ларзага солди. Каталония клуби парижликларнинг Неймар учун 222 миллион евро сарф этишига ишонмаган эди. Оқибатда, Неймарнинг клубни тарк этиши “Барселона”нинг инқирозига сабаб бўлди. Йиллар давомида ушбу муаммо катта бошоғриққа айланди. Якунда эса, 2:8 ҳосил бўлди! Бу трансфер нақат 222 миллион билан, балки Хосе Бартомеунинг қўпол хатоси билан ёдда қолиши аниқ.\nКриштиану Роналду – 2018-йилда “Реал”дан “Ювентус”га\n9 йил давомида “Реал Мадрид” сафидаги барча рекордларни ўзиники қилиб олган Криш, 486 та ўйинда 475 та гол киритишга муваффақ бўлди. Унинг клубдан кетиши “Реал” учун жуда оғир зарбага айланди. Хатто Флорентино Переснинг ўзи ҳам хатосини тан олди, бироқ ғишт қолипидан кўчиб бўлган эди. Шунга қарамай, Перес Зиданни ортга қайтарди ва вазиятни бирмунча яхшилади. Роналду эса, Туринга яхши ўрнашиб олди. “Реал” у клубни тарк этганидан бери ўзи ҳокимлик қилишга ўрганиб қолган ЙEЧЛда омадсиз иштирок этмоқда.


Месси ҳам, Роналду ҳам мендан зўр эмас, энг яхши футболчи менман!\n11 сентябрь, 2021, 19:05\nУ катта гапириб қўйди...\n“Милан” ҳужумчиси Златан Иброҳимович узоқ йиллик фаолияти давомида бирор марта “Олтин тўп”ни олмаганига ўзига хос изоҳ берди.\n- Мен “Олтин тўп”га муҳтожманми? Йўқ, аслида бу соврин менга муҳтож. Агар ўйин сифатини инобатга олсак, Лионель Месси ҳам, Криштиану Роналду ҳам мендан зўр эмас. Агар совринлар томонидан қарасак, мен Европа Чемпионлар лигасини юта олмаганман. Буни тан оламан.\nЛекин мен “Олтин тўп”ни нега совринлар асосида беришга қарор қилишганини тушунмайман. Бу менга қизиқ эмас. Бутун жамоа тер тўкиб, бир ўйинчи ютиши ғалати. Жамоа ёмон бўлса, футболчининг бир ўзи зўр бўлмайди.\nУмуман олганда, мен дунёдаги энг зўр футболчиман, - деди Златан Иброҳимович.\nРоналду Мессининг зўрлигини тан олди\nМбаппе Месси ва Роналдунинг ўрнини босиши керак


19 апрель – шоир ва олим Баҳодир Содиқов туғилган кун\n19 апрел 2020\nБаҳодир Содиқов 1959 йилнинг 19 апрелида Хоразм вилоятининг Шовот туманида туғилди.\nТошкент давлат университети (ҳозирги ЎзМУ) журналистика факультетида ўқиб юрган кезларидаёқ ўзбек замонавий шеърияти хусусидаги адабий — танқидий мақолалари матбуотда эълон қилинган.\nБаҳодирнинг илк ижод намунаси 1976 йил 7 февралида Шовот тумани газетасида чоп этилган эди.\nКурашга чиқ, уйқудан уйғон!\nБаҳодир ҳаётининг сўнгги даврини тасаввуф илмини ўрганишга бағишлаган\nУнинг шеърларидаги “озодликнинг денгизи” ичра “қуллик қоясига сачраган” тўлқин мисоли ёрқин руҳ бугун ҳам мустақил фикр, ўзгача ғоялар, инсон эрки қатағон этилган Ўзбекистонда долзарб оҳанг касб этади.\nХуршид Давроннинг эътирофига кўра, “Баҳодир Содиқов 80-йилларда ўзбек адабиётшунослиги майдонида пайдо бўлган салоҳияти баланд, зукко олим бўлган”.\nУнинг ҳам мумтоз, ҳам замонавий адабиёт йўналишида ёзган мақолалари ўша даврда жуда катта қизиқиш уйғотган, адабий жамоатчилик ёш олимнинг келажагига катта умид билан қараган.\nБаҳодир Содиқов мумтоз адабиётни чуқур билишга интилган, бу соҳадаги мавжуд муаммолар, хусусан, мумтоз адабиёт намуналарини нашр этишда йўл қўйилаётган хато ва камчиликлар ҳақида ҳозиржавоблик билан муносабат билдиришдан қочмайдиган, ўз фикрини дадил ҳимоя қила оладиган мунаққид эди.\nШоирнинг фожиали ва сирли ўлими\n1980 йилда у 21 ëшида фожиали ҳалок бўлди. У сувга оқиб кетган. Тўғрироғи, бир болани сувдан қутқариб, кейин ўзи дарёга ғарқ бўлган…\n«Унинг фожиали ўлимида ўз жонини қурбон қилиш эвазига ўзгалар ҳаётини сақлаб қолишдек камдан-кам инсон журъат эта оладиган буюк инсоний жасорат намоён бўлганини асло хотирамиздан чиқармаслигимиз керак”, дея ëзди Хуршид Даврон.\nАфсуски, ёш олимнинг фожиали ўлими адабиётимизни зукко билимдондан, бизни покиза қалб эгаси бўлган инсондан жудо этди.\nУнинг шеърлари гўё унинг ўлимини башорат қилгандай янграйди:\nСочиларсан сир бўлиб,\nҲайратимда ҳур бўлиб.\nБаҳодир ҳаётлик чоғларида сўфий шоирлар ижодига доир тадқиқотларининг матбуотда ёритилишига ҳукмрон мафкура монелик қилди.\nВафотидан сўнг «Инсонни севмоқ керак» китоби ёруғлик юзини кўрди. Тадқиқотлари «Шарқ юлдузи». «Ёшлик» журналларида, «Ўзбекистон адабиёти ва санъати» ҳафталигида, «Камалак», «Шовот мавжлари» альманахларида босилди.\nБаҳодир Содиқов шеърларидан\nТўкма, сочма, севгилим,\nСирларингни сев, гулим.\nДардинг билан дилбарсан,\nСирлар билан суюкли.\nСенга бўлса, мен ўзим\nБорман ахир, кундузим.\nЭнг бахтиёр туйғу бўл!\nТоғсиз, чўлсиз оҳу бўл!\nЭса бошлар ишонч шамоли,\nВа кўпирар кураш тўлқини.\nҲам озодлик денгизи узра,\nКўринади бахтлар ёлқини.\nҲали кўпдир қуллик қояси,\nОзодликнинг денгизи ичра.\nЭй, шамоллар, довулдек эсинг,\nВа сен, тўлқин, қояга сачра!\nШамол ҳамда тўлқин, бирлаш ва\nҚояларнинг қирғоғин кемир,\nЭй сен, денгиз, қуллик оролин,\nҚаҳр ила қаърингга симир!\nШунда қоя ўсмоғи учун,\nХунта бўлиб отилмас вулқон.\nЗамондошим озодлик учун,\ndata-title="19 апрель – шоир ва олим Баҳодир Содиқов туғилган кун" data-description="Баҳодир Содиқов 1959 йилнинг 19 апрелида Хоразм вилоятининг Шовот туманида туғилди. Тошкент давлат университети (ҳозирги ЎзМУ) журналистика факультетида ўқиб юрган ..." data-image="https://eltuz.com/wp-content/uploads/2016/04/rasm1178.jpg" data-url="https://eltuz.com/asosiy-mavzular/177880/" data-services="facebook,odnoklassniki,twitter,telegram" data-counter="ig">\nМажбурий меҳнат «бошқа қайтарилмайди»ми?\nПрезидент Мирзиёевнинг педагог ва шифокорларни мажбурий ишларга жалб этмаслик талабларидан сўнг Тошкентда 17 апрель куни ўтган йиғилишда бир неча ...\nМуҳаммад Бекжон жазо изоляторига ташланди\n17 йилдан буён қамоқда қолаётган таниқли журналист, 62 ёшли сиёсий маҳкум Муҳаммад Бекжон жазо изоляторига ташланган ва унинг муддати ...\nТошкент метроси қурилишида қурбон бўлганлар исмлари очиқланди\nФавқулодда вазиятлар вазирлиги метро қурилиши пайтида кўчки оқибатида ҳалок бўлган олти нафар шахснинг исмларини эълон қилди. Уларнинг тўрттаси Қашқадарёда, ...


Шаҳрисабз туман ҳокими Самад Хасановнинг Янги йил байрами муносабати билан байрам табриги — Shahrisabzt.UZ\nShahrisabz tumani 31.12.2020 Mahalliy\nМана, кумуш сичқон йили ҳам ниҳоялаб боряпти. Бугун тарихга айланаётган ушбу йил коронавирус пандемияси билан бутун дунё аҳолиси, қолаверса, Ўзбекистон халқини хам жуда катта синовлардан ўтказди. Лекин, шуни эътироф этиш керакки, муҳтарам Президентимиз бошчилигида бу балога қарши курашиш борасида олиб борилган муҳим тадбирлар туфайли, унинг халқимиз ҳаётига бўлган салбий таъсири юмшатилди.\nМана шу ўта мураккаб йилда ҳам мамлакатимизнинг ижтимоий-иқтисодий ҳаётида ўсишларга эришилганлиги Юртбошимизнинг Парлементга қилган Мурожаатномасида қайд этиб ўтилди. Оғир бир шароит бўлишига қарамай, халқимиз бирдам ва ҳамжиҳат бўлганлигини ўз навбатида дунёга намоён этди десак, сира хато қилмаймиз. Президентимиз томонидан 2021 йил – Ёшларни қўллаб-қувватлаш ва аҳоли саломатлигини мустаҳкамлаш йили деб эълон қилинди. Янги йилдан кўзлаган мақcадларимиз ниҳоятда катта. Энг аввало, ушбу йилда ёш авлодни ҳар жиҳатдан қўллаб-қувватлаш билан бир қаторда аҳоли саломатлигини мустаҳкамлаш, уларнинг умрини узайтириш, ҳаётига мазмун киритиш олий мақсадимиз саналади.\nМен барчангизни Янги йил билан самимий муборакбод этарканман, оилаларингизга тинчлик, хотиржамлик ва қут-барарка тилайман. Янги йил ижтимоий-иқтисодий жиҳатдан ривожланишимиз билан бир қаторда деҳқончилигимиз соҳасида ҳам барака йили бўлишини Яратгандан тилаб қоламан. Юртимиз тинч осмонимиз мусаффо бўлаверсин.\nЗОЙИР МИРЗАЕВ ВИЛОЯТНИНГ ТОҒЛИ ҲУДУДИГА ТАШРИФ БУЮРДИ. БУНДАН КЎЗЛАНГАН МАҚСАД НИМА ЭДИ…


Росулимиз севган шаҳар, ёҳуд 95 номга ега Мадинаимунаввара – .:: Xadicha.uz\nРосулимиз севган шаҳар, ёҳуд 95 номга ега Мадинаимунаввара\nМадинаи мунаввара фазилатли ва барокатли шаҳардир. Мадина луғатда “шаҳар” маъносини англатса-да, ушбу ном Пайғамбаримиз соллаллоҳу алайҳи ва саллам ҳижрат қилган шаҳарга атоқли ном бўлиб қолган. Мадинаи мунавваранинг Нурафшон шаҳар, ал-Ислом, Қалб ал-ислом, Дор ал-Ислом, Дор ал-Сунна каби 95 дан ортиқ номлари бор. Қадимда бу шаҳар Ясриб деб номланган.\nБу шаҳарнинг фазилатлари санаб саноғига етиб бўлмайдиган даражада кўпдир, уларнинг баъзиларини еслаб ўтамиз:\n• Бу шаҳарни Aллоҳ таоло охирги замон Пайғамбари учун ҳижрат диёри қилган.\n• Қуръони Каримнинг кўп оятлари нозил бўлган шаҳар.\n• Бу шаҳарни охирги замон Пайғамбари яхши кўриб, унинг қут – баракали бўлишини сўраб дуо қилганлар.\n• Қиёматга яқин чиқадиган Дажжолнинг фитнаси кирмаслиги учун фаришталар бу шаҳарга қўриқчи қилинган.\n• Aллоҳ таоло Пайғамбаримизнинг муборак қабрларини шу шаҳарда бўлишини ихтиёр қилган.\n• Бу шаҳарда Пайғамбаримиз соллаллоҳу алайҳи ва салламнинг масжидлари бор.\n• Бу масжидда жаннат боғларидан бўлган бир боғча бор.\nБундан ташқари Пайғамбаримиз соллаллоҳу алайҳи васалламнинг Мадинаи мунавварани улуғ ва фазилатли еканлигига далолат қилувчи бир қанча ҳадислари бор. Улардан қуйидагиларни келтирамиз:\nAбу Саъид розияллоҳу анҳудан ривоят қилинади: Росулуллоҳ соллаллоҳу алайҳи васаллам дедилар: “Aлбатта Иброҳим алайҳиссалом Маккани харом қилди ва у харом бўлди. Ва мен икки тепалик орасидаги Мадинани харом қилдим. Унда қон тўкилмайди, ўлдириш учун қурол кўтариб кирилмайди ва дарахтлари фақат озуқа учунгина кесилади”. (Муслим ривояти)\nAнас розияллоҳу анҳудан ривоят қилинади: Набий соллаллоҳу алайҳи васаллам дедилар: “Aллоҳим Маккага қилган барокатингдан икки ҳиссасини Мадинага қилгин”. (Муттафақун алайҳ)\nМадинаи мунавваранинг исмларига тўхталадиган бўлсак, унинг номини Қуръон ва ҳадисларда ҳам кўплаб учратамиз. Қуйида Мадинаи мунавваранинг кенг тарқалган машҳур исмларини келтирамиз.\n1. Ясриб: бу унинг исломдан олдимги номи бўлган.\n2. Мадина: Набий соллаллоҳу алайҳи васаллам бу ерга ҳижрат қилганларидан кейин шундай деб номланган.\n3. Тоййиба: Бу ном суннатда бир неча маротаба зикр қилинган.\n5. Ҳижрат диёри.\n12. Суннат диёри: у ерда Набий соллаллоҳу алайҳи васалламнинг суннатлари тарқалгани учун шундай номланган.\n13. Саломатлик диёри.\n14. Фатҳ диёри.\n16. Aнсорлар шаҳри.\n17. Иймоннинг қалби.\n19. Aл- маҳбуба.\n20. Aл- маҳбуро.\n22. Aл- маҳруса.\nБу муаззам маскан XIV асрдан буён ислом оламининг муқаддас қадамжоси сифатида эъзозланиб келинмоқда. Aллоҳ таоло Муҳаммад соллаллоҳу алайҳи васалламни 40 ёшларида бутун башариятга ҳақ йўлни кўрсатувчи элчи қилиб танлагач, ул Зот Макка шаҳрида 13 йил инсонларни исломга тарғиб қилдилар. Лекин мушриклар ҳукмронлиги остида бўлган шаҳарда бу давр ичида кам сонли киши исломни қабул қилди. Мушриклар томонидан мусулмонларга тазйиқ ва таъқиб кучайгач, Aллоҳ таоло Пайғамбаримиз соллаллоҳу алайҳи васалламга ҳижрат қилишни – Маккадан Мадинага кўчишни амр қилди. Шу тариқа милодий 622-йилда Пайғамбаримиз соллаллоҳу алайҳи васаллам туғилган шаҳарларидан Мадинага сафар қилдилар. Aйни шу вақтдан мусулмон оламининг йил ҳисоби – ҳижрий сананинг биринчи куни бошланди. Ушбу муборак шаҳарда кўплаб шариат аҳкомлари, Қуръоннинг кўплаб оятлари нозил бўлди. Ушбу муборак шаҳарни Пайғамбаримиз соллаллоҳу алайҳи васаллам ўзининг муборак қадамлари билан улуғ қилди. У йерда ўзларининг масжидларини яъни – Масжидун Набавияни барпо қилдилар. Мадинаи мунавварада Пайғамбаримиз соллаллоҳу алайҳи васалламнинг муқаддас масжидлари ва муборак равзалари жойлашганини ўзи ҳам бу шаҳарнинг қанчалик муқаддас еканлигига далолат қилади.\nХадичаи Кубро ўрта махсус ислом\nтаълим муассасаси 4-босқич\nталабаси Зебинисо Давранова\nslayd Зебинисо Давранова\t2020-02-20


Янгиер эркин иқтисодий зонасида афғон ва хитой инвесторлари корхона қуришни бошлади - xabar.uz\nЯнгиер эркин иқтисодий зонасида афғон ва...\nЯнгиер эркин иқтисодий зонасида афғон ва хитой инвесторлари корхона қуришни бошлади\n10.11.2019 09:00 0 1442\nФото: Сирдарё ҳокимлиги ахборот хизмати\nЯнгиер шаҳар ҳокимлиги ва Инвестиция ва ташқи савдо бўлими томонидан Янгиер Эркин иқтисодий зонаси ҳудудида бир йўла иккита тўғридан-тўғри хорижий инвестиция иштирокидаги лойиҳалар қурилишига старт берилди. Бу ҳақда Сирдарё вилояти ҳокимлиги Ахборот хизмати хабар бериб ўтди.\nУлардан бири 2020 йил IV чоракда ишга тушириш режалаштирилган ҳар-хил турдаги газоблоклар ишлаб чиқаришга мўлжалланган Хитой инвесторлари иштирокидаги «NANOBLOCK» МЧЖдир. Корхонанинг умумий қиймати 7.5 млн АҚШ долларни ташкил этиб, маҳсулотларнинг 70% экспорга мўлжалланган.\nНавбатдаги лойиҳа, афғонистонлик инвестор «YANGIYER FLOUR TRADING» МЧЖ раҳбари Шафиқ Алимига тегишли бўлиб, лойиҳанинг умумий қиймати 3.5 млн АҚШ долларини ташкил қилади. Корхона буғдойни қайта ишлаб ун маҳсулотлари ишлаб чиқаришга ихтисослаштирилган. 2020 йил якунига қадар ишга туширилиши режалаштирилётган мазкур корхона маҳсулотлари 100 % экспортга йўналтириш кўзда тутилмоқда.\nХар иккала лойиҳалар ишга тушиши натижасида 130 дан ошиқ янги иш ўринлари яратилади. Маьлумот ўрнида шуни айтиш мумкинки, Янгиер «ЭИЗ» ҳудудида бугунги кунда ун маҳсулотлари ишлаб чиқарувчи «Inter Greyn» МЧЖ корхонаси мавжуд. Мазкур корхона 2018 йилда ишга туширилган бўлиб, бугунги кунда корхона томонидан 6.5 млн АҚШ долларлик инвестиция жалб қилинган ва 4.0 млн АҚШ долларлик экспорт амалга оширилган.\nБу ўз навбатида Янгиер шаҳрининг 75 % экспорт кўрсаткичини ўз ичига олади.\nЖамият 28/06, 16:36\nЯнгиер шаҳри қатъий карантин тартибига қайтди\nҲодиса 01/05, 16:31\n2 минг одам Янгиерга эвакуация қилинди (фото)\nЖамият 26/12, 19:53\nЯнгиер шаҳрида муҳташам санаторий фойдаланишга топширилди\nТаълим 12/07, 07:44


“Вилоят ҳокими фан олимпиадаси”: Жомбойдан совриндор йўқ, ўртача баллга ғолиблик берилган - zarnews.uz\n12 июнь куни “Ёшлар фестивали” доирасида “Вилоят ҳокими фан олимпиадаси” вилоятдаги 10 та олий таълим муассасаларида ўтказилди.\nФан олимпиадасида 14 та умумтаълим фанларидан туман, шаҳар мактабларидан саралаб олинган 10-, 11-синф ўқувчилари иштирок этди.\nЖумладан, туман, шаҳарлар кесимида ҳар бир фан бўйича 4 нафардан ўқувчи қатнашди.\n10-, 11-синфлар кесимида 14 та фандан биринчи, иккинчи ва учинчи ўринларни эгаллаган жами 84 нафар ғолиб ўқувчилар вилоят ҳокимининг дипломи ҳамда қимматбаҳо эсдалик совғалари билан тақдирланди.\nБарча фанлар бўйича Самарқанд шаҳри 20 та совринли ўринни қўлга киритиб, биринчи ўринни эгаллаган бўлса, Паст Дарғом тумани 9 та соврин билан иккинчи, Булунғур ва Нуробод туманлари 7 тадан совринли ўрин билан учинчи ўринни банд этди.\nФан олимпиадасида энг паст кўрсаткичли туманлар ҳам қайд этилди. Масалан, Ургут тумани ўқувчилари 2 та совринли ўрин олган бўлса, Жомбой тумани бирорта ҳам совринли ўринни қўлга киритолмади.\nФан олимпиадасининг ўзига хослиги шундан иборат бўлдики, унда иштирок этган 1576 нафар ўқувчининг 1031 нафари, яъни 65,4 фоизи илгари олимпиадада қатнашмаган ўқувчилардир. Баъзида ўқитувчи фан олимпиадасига фақат битта ўқувчини олиб боради, ваҳоланки синфда ўша ўқувчидан кўра фанни яхши ўзлаштирган ўқувчи бўлиши мумкин. Шуни ҳисобга олган ҳолда бу гал фан олимпиадаларида иштирок этмаган ўқувчилар жалб этилди.\nШунингдек, ғолиб бўлган 84 нафар ўқувчидан 32 нафари олимпиадада янги номзод сифатида қатнашиб, 10-синфлардан 17 нафар, 11-синфлардан 15 нафари совринли ўринларни қўлга киритди.\nШуниси таассуфлики, фан олимпиадасида айрим камчиликлар ҳам кўзга ташланиб қолди. Масалан, 112 нафар ўқувчи фанлардан паст балл олган. Жумладан, Ургут тумани 13,4 фоиз, Булунғур тумани 11,6 фоиз, Самарқанд тумани 10,7 фоиз билан энг паст натижани қайд этди.\nШу билан бирга, тожик тили ва адабиёти, информатика, кимё, немис тили фанларидан ўқувчиларнинг олимпиада даражасидаги билимлари етарли эмаслиги аниқланди. Жумладан, тожик тили ва адабиёти фанидан биринчи ўринни қўлга киритган 11-синф ўқувчиси (Паст Дарғом тумани 19-мактаб) 62,5 балл, учинчи ўринни эгаллаган ўқувчи (Нуробод тумани 13-мактаб) 57,5 балл тўплаган. Аслида бундай балл “3” баҳо деганидир. Қолган ўқувчилар эса олимпиадада “2” баҳо олган.\nХудди шунингдек, информатика фанидан учинчи ўринни эгаллаган 11-синф ўқувчиси (Пахтачи туманидаги 19-мактаб) 67,5 балл, кимё фанидан учинчи ўринни қўлга киритган 11-синф ўқувчиси (Қўшработ тумани 13-мактаб) 55,0 балл, немис тилидан учинчи ўринни олган 10-синф ўқувчиси (Самарқанд шаҳар 51-ИДУМ) 57,5 балл тўплаган. Ушбу кўрсаткич ҳам ўрин беришга лойиқ эмас, аммо бундан юқори балл бўлмагани учун уларга учинчи ўрин берилган.\nБўлиб ўтган фан олимпиадасининг олий таълим муассасалари ҳамкорлигида ўтказилгани унинг шаффофлигини таъминлаган бўлса, юқоридаги камчиликларнинг очилгани эндиликда вилоят халқ таълими раҳбарларининг айнан қандай масалага эътибор қаратиш кераклигини кўрсатди.\nБу каби фан олимпиадалари ҳар йили олий таълим муассасалари ҳамда таълим сифатини назорат қилиш давлат инспекцияси вилоят ҳудудий бўлими томонидан ҳамкорликда ўтказиш режалаштирилмоқда. Шунингдек, фан олимпиадасини ўтказган олий таълим муассасалари ўзларига бириктирилган фанлардан ғолиб бўлган ва юқори балларни тўплаган ўқувчиларни республика ва халқаро фан олимпиадаларига тайёрлайди.\nТаълим сифатини назорат қилиш давлат инспекцияси вилоят ҳудудий бўлими бошлиғи.\nРеспублика фан олимпиадаси: 6 дақиқада 50 та саволга тўғри жавоб бериш мумкинми?\nСамарқандда фан олимпиадасининг республика босқичи бошланди\nРеспублика фан олимпиадасининг якуний босқичи Самарқандда бўлиб ўтади\nМатематика бўйича «Қўқон олимпиадаси» ғолибига автомобиль берилади\nУмумтаълим фанлари бўйича Республика фан олимпиадасининг вилоят босқичи бошланди\nСамарқандлик 4 нафар ўқувчи SEAMO халқаро математика олимпиадасида ғолиб бўлди


Сенсацияларнинг сенсацияси: Қуддус Филистиннинг пойтахти бўлармиш - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n17:53 - Сенсацияларнинг сенсацияси: Қуддус Филистиннинг пойтахти бўлармиш\nБир оз аввал Истанбулда Туркия Президенти Ражаб Эрдўғаннинг чақириғи билан йиғилган Ислом Ҳамкорлик Ташкилотининг навбатдан ташқари саммити иш бошлади. Бу саммитда, гўёки саммит деса ҳам бўларверади, 57 ислом давлатидан 48 тасининг вакили қатнашмоқда, Саудия ҳам ўз вакилини юбормаганлар ичида. Келганларнинг 16 тасигина давлат раҳбарлари. Марказий Осий давлатлари, Миср ва Бирлашган Араб Амирликлари ҳам 2-3 даражали давлат расимйларини юборишган.\nСаммитда очилиш нутқи сўзлаган Туркия Президенти Ражаб Эрдўғон бутун дунёни сенсацияларга тўлдириб ташлади. Унинг Исроилни ва АҚШ лидери Доналд Трампни шок терапияси усули билан ҳақоратлашлари асосий сенсация эмасди. Асосий сенсация – Эрдўған Қуддусни Филистин давлатининг пойтахти деб эълон қилишга чақириши бўлди. БМТдан ҳам шу фактни тан олиш талаб қилинди.\nТуркиянинг энг катта “Миллиёт” газетаси хабарида айтилишича, бу саммитнинг қарорига ҳам шу талаблар киритилади. Табиий, бу саммит ҳақидаги хабарларга қатнашчиларнинг расми ҳам қўйилган. Расмнинг марказида Туркия, Филистин ва Озарбайжон президентлари Ражаб Эрдўған, Маҳмуд Аббос ва Илҳом Алиев бор.\nАммо, бундан ҳам қизиқ расм – Эрдўған ўз нутқида Филистиннинг аҳволини ўзида акс эттирувчи хариталарни кўрсатаётганидир.\nЧапдаги харитада Буюкбританиянингг ишғоли остидаги Филистин кўрсатилган. Кейинги расмда – БМТнинг 1948 йилдаги қарори билан яратилиши керак бўлган Исроил (кўк рангда) ва Филистин (оқ рангда) давлатлари. Охирги икки харитада - Исроил ва Филистин 1968 йилдаги урушдан кейин ва бугун. Охирги расмдан кўриниб турибдики, Филистин давлати йўқ бўлиш арафсида.\nБугун Ражаб Эрдўғанга энг кучли шапалоқ - саммитга ўз лидерларини юбормаган Марказий Осиё давлатлари тарафидан урилди. Тўғрисини айтса, улар тўғри қилдилар. Чунки, Истанбул саммити Ислом тарихида ачинарли из қолдириши, “Ислом ўлим йўлидами?” деган савол янада актуаллашиши муқаррардир. Шундай экан, “Ҳаракат” йиллардан бери айтиб келаётганидек, ҳозир жаҳоннинг энг қолоқ ва қашшоқ қисми ҳолига тушган Ислом дунёсини бу ғариб аҳволдан олиб чиқиш устида ўйлаш керак.\nЖойи келгани учун эслатиш керакки, кечагина Анқарага келиб кетган Россия Президенти Владимир Путин ҳам Қуддус масаласида Эрдўған билан бир фикрда эмаслигини кўрсатди.


Қозоқбой Йўлдош. Юксалиш манзиллари - www.ziyouz.uz\nБош саҳифа Илм ва фанАдабиётҚозоқбой Йўлдош. Юксалиш манзиллари\nЧинакам санъат асари — бетакрорлиги билан қимматли. Энг юксак мақомдаги қайтариқ ҳам бадиий аҳамиятга эга бўлмайди. Шунинг учун чин адабиётни қайтарилмас эстетик тажрибаларнинг узлуксиз занжири, дейиш мумкин. Омон Мухтор — ижоди тажрибалар оғушида кечаётган санъаткор. У 1956 йилдан бери шеър ёзади. Наср ва драмага қўл урганига ҳам қирқ йилдан ошди.\nЁш шоир илкинчи шеърларидаёқ ўзгаларникига ўхшамаган туйғуларни оҳорли йўсинда ифодалашга уринганди: “Олам бор. Сершовқин, сертуйғу олам – Менинг шодликларим, менинг ўксимда. Кўксида жойлади мени бу олам, Оламни жойладим мен ҳам кўксимда”. Бу тўртликда “қайғуларим” маъносида “ўксим” сўзининг берилиши, жўналиш келишиги ўрнига бухороликларга хос ўрин-пайт келишиги қўшимчаси қўлланиши шоирнинг ўзига хосликка интилишини кўрсатади. Бундай интилиш ёзувчини тарк этмади. Унинг роман, ҳикоя, драма ва эсдаликлари ифодавий ўзига хосликка уриниш маҳсулларидир.\nТилимизда “кўкармоқ” сўзи ўсимлик ва одамларга нисбатан “ўсиш”, “яшаш”, “яшариш”, “тириклик” маъноларида қўлланилади. Омон Мухтор бу сўзни: “Эрта саҳар маҳали Кун ҳам кўкаргани йўқ” тарзида бир йўла қуёшнинг ёйилиши ва кундузнинг бошланиши маъноларида ишлатади. Шеър учун ифоданинг фақат оригиналлиги эмас, балки ўринли экани муҳимроқдир. Жойида қўлланган кўкариш сўзи “кун” сўзининг маъно доирасини кенгайтириб, тасвир таъсирчанлигини оширишга хизмат қилган.\nҲадисларда ниятнинг амалдан устун экани айтилади. Шу маънода шоирнинг: “Баланд бир парвозни истайман, аммо Менга ҳеч ёқмаган баландпарвозлик” сатрлари унинг шахс ва ижодкор сифатидаги қиёфасини англатади. Бошқа бир шеърида ярим ҳазил билан айтилган: “Ёқтириш – бу менинг гуноҳим, Менинг кўп бўйнимда гуноҳлар” мисралари шоирнинг ижоди эзгулик ва муҳаббатга таянганини билдиради.\nОмон Мухтор олам ва одамни яхлит идрок этиб, яхлит тасвирлашга уринади. Шу боис, унинг яратиқларида синкретлик кучли. Гарчи ХХ аср адабиётида умумийликдан қочиб, хусусийликка интилиш тамойили устувор бўлса-да, ёзувчи ҳамиша адабий тур ва жанрлар ўртасида ўтиб бўлмайдиган девор йўқлигини кўрсатишга интилиб келди. Унинг шеърларида наср ва драма унсурлари, наср ва драматургиясида эса шеъриятга тегишли белгилар учраши оддий ҳол.\nОмон Мухторнинг илк романи “Йиллар шамоли” 1976 йили дунё юзини кўрди, иккинчиси “Эгилган бош” 1989 йили битилди. Аммо адибнинг романчилик борасидаги ижодий имкониятлари асосан мустақиллик йилларида юзага чиқди. Бу даврда у “Минг бир қиёфа” (1994), “Ўлмаган жон” (1995), “Кўзгу олдидаги одам” (1996), “Ффу” (1996), “Аёллар мамлакати ва салтанати” (1997), “Афлотун” (1998), “Бухоролик бир йигит” (1998), “Майдон” (1999), “Тепаликдаги хароба” (2000), “Ишқ аҳли” (2000), “Буюк фаррош” (2004), “Одамлар кулишлари керак” (2008), “Хотин подшоҳ” (2010), “Муҳаббат ўлимдан кучли” (2010) каби ўн тўртта роман яратиб, романлари сонини ўн олтитага етказдики, бошқа бирорта ўзбек адиби бундай кўрсаткичга эга эмас. Албатта, адабиётнинг тараққиёт даражасини миқдор белгиламайди. Мазмун теранлиги, ифода йўсинидаги бетакрорлик, шаклий-услубий изланишларнинг самарадорлиги, тасвир қамровининг кенглиги бадиий яратиқларнинг қимматини белгилайдиган омиллардир. Лекин миқдор ўзгаришлари сифат ўзгаришларига олиб келиши ҳам бор гап.\nАдиб истиқлол даври ўзбек романчилигига қатор янгиликлар олиб кирди. У даврнинг шиддаткорлигини, ахборотлар ҳаддан ташқари кўплигини, қолаверса, ўқувчининг вақти тақчиллигини ҳисобга олиб, роман ҳажмини қисқартиришга уринади. Айни вақтда, роман “алоҳида индивиднинг эпоси” эканидан келиб чиқиб, тасвирда психологизмни кучайтиришга интилади. Унинг романларида ортиқча тафсилот йўқ, бадиий маъно эса тасвирга сиғмас даражада тиғиз.\n“Ишқ аҳли” ва “Буюк фаррош” романларидан таркиб топган “Навоий ва рассом Абулхайр” дилогияси ёзувчи ижодида алоҳида босқич бўлди. Асарда воқеалар тасвиридан кўра шахс тадқиқи устувор. Шунинг учун ҳам бу асарлардаги тимсоллар тарихдан маълум воқеаларни амалга оширган ижрочилар эмас, балки бугунги одамлар сингари тинимсиз ўзгариб турадиган туйғулар эгалари сифатида тасвирланади.\nБу дилогия Навоий ҳақида илгари яратилган бирорта асарни такрорламайди. Ёзувчи буюк мутафаккир табиатининг кўздан яширин қирраларини ўзига хос бадиий мантиқ асосида тасвирлайди. У ўқувчига ақл ўргатмайди, тасвирларни сўнгги ҳақиқат тарзида тиқиштирмайди, аксинча, китобхонга ишонади, унга кўнглини ёриб, ўзини безовта қилган ўю туйғулар юзасидан дардлашади. Бу борада романнинг буюк Навоий тимсолини яратмоқчи бўлган рассом Абулхайрнинг кундалиги шаклида битилгани муаллифга қўл келган.\nЁзувчи асарда Абулхайрнинг изланишлари, интилишлари, иштибоҳлари, енгишу ютқизиқларини акс эттириш асносида ўқувчини суҳбатдошга айлантиради. Адиб буюк Навоий сиймосини деворга илиб қўйиладиган бенуқсон суратдан ўқувчининг кўнглига кўчиради. Буюк шоирни ҳар қандай камчиликдан холи фаришта, ҳеч хато қилмайдиган авлиё эмас, балки улуғлик қисмати билан тақдирланган бўлса-да, оддий бир инсон сифатида кўрсатади.\nАсарнинг эътиборга лойиқ яна бир жиҳати шундаки, тасвирда воқеалар билан психологик таҳлил мутаносиблигига эришилган, талқинда бадиийлик билан илмийлик уйғунлашган. Маълумки, кейинги вақтда бадиий тасвир билан илмий изланиш муайян даражада қўшилиб келадиган асарлар яратилиб, улар “роман-эссе”, “маърифий роман”, “илмий-маърифий қисса”, “илмий роман”, деб аталмоқда. Аммо О. Мухторнинг роман дилогияси улардан тубдан фарқ қилади. Гарчи асарда илмий тадқиқот унсурлари яққол кўринса-да, уларга синчков рассомнинг сезимлари, туйғулари кўчгани боис бу тасвирлар тугал бадиийлик касб этади.\nАдиб ўз олдига Навоийнинг шахс сифатидаги феъл-атвори ва ҳаёт йўсинини белгилаган омилларни кўрсатиб беришни мақсад қилиб қўяди. Асар сюжетининг ассоциативликка асослангани, композициясининг қолиплаш усулида қурилгани бу мақсадга эришишда қўл келади. Воқеа ва руҳий ҳолатлар тасвирида динамизмга эришилгани эса ифода шиддатини ошириб, Навоийнинг қалб титроқларини яққолроқ кўрсатиш имконини беради. Эпик воқеалар ифодаси ичкин ҳиссий кечинмалар тасвири ҳисобига бойитилган.\nНавоий ҳақидаги романнинг услубий йўналишини белгилашда адибнинг воқеликни идрок қилиш тарзи, бадиий ифода усуллари, тасвир манераси алоҳида аҳамият касб этади. У тарихий шахсга ўтмишнинг дахлсиз ёдгорлиги тарзида ёндашмайди. Романда замондошимизнинг тарихий шахсларга интиқлик ва соғинч билан талпиниши, уларга мустаҳкам генетик боғлиқлик туйиши, дардига улардан малҳам излаши ва куч олиши сабаблари кўрсатилади. Асарда ўтмиш билан бугун ўртасида узилиш бўлиши мумкин эмаслиги, замоннинг бир ўлчовли ҳодиса экани ифодасини топган.\nРоман ўзига хос ифода, оҳанг, туйғу ва ранглар товланиши, баён тарзи, характерлар ёрқинлиги билан ажралиб туради. Муаллиф қисмати даҳолик бўлган Навоийнинг адоқсиз тўсиқлардан ўтиш жараёнига хос улуғлик ва фожиавийликни унинг асарларида акс этган умр ва кўнгил манзаралари орасидан топишга уринган. Ҳис-туйғулар ифодаси оламидан тасаввурлар чизгиси томон бориш асносида адиб бетакрор шахсият эгасининг бошқалардан мутлақо фарқ қиладиган, айни вақтда, ҳамманикига ўхшаш тийнатини очишга уринган.\nРоманда характер ҳақиқатига эришиш учун Навоий асарларидан мисоллар келтирилган ва улар бош қаҳрамоннинг моҳиятини очишга мувофиқлик даражасига кўра жойлаштирилган. Адиб Навоийнинг ўй-мулоҳазалари, юрак туғёнлари ифодаси орқали даҳо инсоннинг олам ва одамлар билан муносабатлари асоси нимадан иборатлигини тайин этишга интилади. Роман-дилогиянинг фалсафий-эстетик меҳварини инсон руҳи ва тафаккурида кечган жараёнлар тасвири ташкил этади. Ёзувчи нафақат Навоий, балки Ҳусайн Бойқаро, маликалар, шаҳзодалар тимсолларини тасвирлашда ҳам ҳеч ким юрмаган йўлдан боради.\nДаҳо ҳатто ўзи жуда истаган тақдирда ҳам ҳеч қачон бир кишига тегишли бўлолмайди. Шу боис даҳонинг шахсий ҳаёти ҳеч қачон тўкис бўлмайди. “Ишқ аҳли”да Навоий ҳазратларининг бор-йўғи дарвешликни истагани, унга интилгани, аммо ўзи хоҳламаган ҳолда бир умр ижтимоий ҳаёт марказида туришга мажбур бўлгани ишонарли тасвирланган. Адиб Навоийни фарзанд, оға, вазир, мутафаккир, шоир ва сўфий сифатида тадқиқ этишга уринади.\nМиллат аҳлининг барча қатламларига ҳар жиҳатдан маълум шахснинг ҳеч кимникига ўхшамаган бадиий тасвири акс этган романдилогия Давлат мукофоти билан тақдирланди.\nОмон Мухтор “Муҳаббат ўлимдан кучли” романида эзгулик билан ёвузлик кучлари ўртасидаги адоқсиз ва муросасиз курашни муайян шахслар тақдири мисолида мистика билан реалликнинг аралаш тасвири асносида акс эттирган. У сабаб билан оқибатни уйғунликда тасвирлаб, баъзан оқибатда сабабни, сабабда оқибатни намоён этади. Шу боис унинг битганларида мантиқий изчиллик йўқдай, тасвирда қоришиқлик етакчидай туюлади.\nЁзувчи романларида баъзан бир сўзни бир нечта бўғинларга ажратиб, алоҳида йўлга чиқараверади. Ҳатто ҳазрат Навоий ғазаллари ҳам синдириб-синдириб берилаверади. Бундай шакл асарларга муайян ритм бағишлаб, уларнинг ички оҳанг билан ўқилишини таъминлайди. Бу хил асарларни ўқиш ўқувчидан руҳий мувозанатдан чиқиб, асар қаҳрамонлари ҳиссиёти оламига кўчишни талаб қилади. Ўзгача зарб асарларга ўзига хос руҳ бахш этиб, қаҳрамонлар туйғуларининг тез ва тўла илғаб олинишига имкон беради. Омон Мухтор услубига хос — тасвирни тўлиғича синиқ мозаика асосига қуриш “Муҳаббат ўлимдан кучли” асарида ҳам етакчилик қилади. Романдаги сўзлар қаторининг аксарияти синиқ, бу синиқ қаторлар орқали тасвирланган тимсолларнинг тақдирлари ҳам синиқ. Муаллиф услубига хос яна бир жиҳат асарларидаги воқеалар ривожи, тимсоллараро муносабатлар ифодасида драмага ўхшашлик борлигидир. Баён ўрнини диалог эгаллаши асарларга драматик руҳ бағишлайди.\nИжодкорнинг насрий асарларида замон ва макон чегараларига қатъий риоя қилинмайди. Унинг қаҳрамонлари кечадан бугунга келишлари мумкин бўлгани каби, шаҳардан чўл ёки кимсасиз майдонга тушиб қолишлари ҳам ажабланарли эмас. Услубдаги эркинлик тасвирда хронотоп, яъни макон ва замон мутаносиблиги талабига амал қилинмаганида ҳам кўринади. Унинг асарларида одам ўтмишдан келиб қолиши ёки неча асрлар олдин бўлиб ўтган воқеалар ичига ўтиб кетиши, бугунда ўтмиш ва ўтмишда ҳозир ёки келажак намоён бўлавериши мумкин. Адиб шу йўл билан инсоний туйғуларнинг азалийлиги, эзгулик ва ёвузлик курашининг доимийлигини акс эттиради.\n“Хотин подшоҳ” романида исломнинг кириб келиш вақтида Бухоро салтанатини бошқарган подшоҳ Ойнур тимсоли меҳр билан тасвирланган. Гарчи романда кўпроқ холис тасвир усули танланган бўлса-да, муаллиф гўё бир йўлбошловчи каби ўқирманни ҳам кўҳна тарих, ҳам қадимий Бухоро бўйлаб етаклаб ўтгандай бўлади. Адиб озодлик, эътиқоду имон учун борган ботиний ва зоҳирий жанглар тасвирланган бу романида севгининг сеҳрли қудратини бир-бирига қарама-қарши турган кучлар: туркийлар подшоҳи Ойнур ва араблар лашкарбошиси Саййид ибн Усмон сиймоларида акс эттиради. Бир-бирига ёв бўлган икки ёш ўртасида беихтиёр пайдо бўлган азобли севги тасвири асарга айрича жозиба бахш этган.\nОмон Мухтор — бир неча драматик асарларнинг ҳам муаллифи. Унинг “Минг йилдан сўнг”, “Бош масала”, “Иккинчи ҳаёт”, “Амир Алишернинг дарди” каби асарларида драма борасидаги мавжуд тушунчаларга янгича ёндашишга уринилган. Уларда муаллиф кўпроқ воқеани эмас, одамни тасвирлашга, унинг атрофдагилар билан эмас, балки ўзи билан курашини кўрсатишга эътибор қаратади. Илк драмасида одам минг йил олдин қилган гуноҳи учун ҳам жавобгар экани, ёвузлик каби эзгулик ҳам минг йиллар давомида унутилмаслиги ўзига хос туркона маскарад шаклида акс эттирилади.\nУмуман, Омон Мухтор драмаларига хос умумий жиҳат шундаки, улар воқеалар драмаси эмас, балки кечинмалар драмасидир.\nҲар қандай ижод намунаси – ижодкор шахсиятининг маҳсули. Демакки, ижоднинг даражаси шахсиятнинг даражасидан келиб чиқади. Шу жиҳатдан Омон Мухторнинг:\nХаёлга берилиб ёшлик пайтидан\nКўнглимда туғилиб юксалиш дарди.\nҲаётда ҳеч кимга ўхшамайдиган\nБуюк бир ишларни қилгим келарди —\nтарзидаги иқрори ҳам ўзига хосдир. Адиб ижодининг яшовчанлиги ҳамда жозибасини таъминлаган омиллар ҳеч кимга ўхшамайдиган буюк ишларни қилишга бўлган иштиёқ ва юксалиш дардининг мунтазамлигидир.\n«Ўзбекистон адабиёти ва санъати» газетасининг 2011 йил 34-сонидан олинди.\n← Аввалги Аввалги Бахт калити нимада?\nКейинги → Кейинги: Ҳамиджон Ҳомидий. Атоқли навоийшуноc (2011)


Янги коронавирус жумбоғи: Нега касалланганлар орасида болалар деярли йўқ » Ўзбекистон янгиликлари – Zamin.uz\nАниқланишича, болалар вирусга етарлича қаршилик кўрсатади, катталар эса осонлик билан зарарланиб, касалликнинг барча белгилари ва асоратлари кузатилади. 65 ёшдан ошган одамлар орасида эса ўлим даражаси энг юқори. Вирус қурбонларининг деярли барча кекса ёшли одамлардир.\nБолалар катта шиддат билан тарқалаётган коронавирусга бу даражадаги қаршилик кўрсатишни қандай уддалашмоқда? Олимлар ҳозирча бу саволга аниқ жавоб бера олишмаяпти ва маълумотлар тўпланиши давом этмоқда. Мутахассислар икки эҳтимолий сабабни кўрсатишмоқда.\nАввало, болалар вирусга катталарга қараганда камроқ мойил бўлишади, шунинг учун ҳатто касал қариндошлари даврасида ҳам бола соғлом ҳолатда қолиши мумкин. Иккинчи тахминга кўра, болалар барибир юқтириб олишади, аммо уларнинг танасидаги ҳимоя механизмлари фарқли ва вирусга қарши фаолроқ курашади. Шунинг учун касаллик деярли енгил шаклда давом этади, деярли ҳеч қандай аломат ва асоратлар бўлмайди.\nЯнгиликлар » Дунё » Янги коронавирус жумбоғи: Нега касалланганлар орасида болалар деярли йўқ\n00:30 Хитойда коронавирус эпидемияси қачон тугаши мумкинлиги маълум қилинди\n09:41 Олимлар: Атипик пневмонияга қарши вакцина Ухань коронавирусини тўхтатиши мумкин


сана : 03-02-2018 / Жиззах янгиликлари, Ҳуқуқ\nПрезидентимиз Шавкат Мирзиёевнинг 2017 йил 29 майдаги "Электр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш чора-тадбирлари тўғрисида”ги фармони асосида Мажбурий ижро бюроси\nСафарбарлик чақируви резервида хизмат ўташда фуқаролар томонидан тўланадиган пул бадали миқдори ўзгарди\nсана : 03-02-2018 / Янгиликлар, Жамият\nМамлакат аҳолисига ғамхўрлик кўрсатиш, уларни ижтимоий қўллаб-қувватлаш, сафарбарлик чақируви резервидаги хизматга олинадиган фуқаролар томонидан тўланадиган пул бадаллари ҳажмини камайтириш, сафарбарлик чақируви резерви хизматига ўтказилаётган фуқаролар учун енгиллик ва қулайликлар яратиш\nсана : 03-02-2018 / Жиззах янгиликлари, Муносабат\nДавлат органларининг хизмат кўрсатиш тизимини изчиллик билан такомиллаштириш аҳоли ҳаёт сифати, ишчанлик муҳитини яхшилаш ва бизнесни ривожлантиришнинг энг муҳим шартларидан бири ҳисобланади.\nсана : 03-02-2018 / Жиззах янгиликлари, Маданият\nҲурматли Ҳакимжон Хотамжонович! Сизни инсон ҳаётининг камолот палласи бўлмиш қутлуғ 37 ёш билан Жиззах вилояти оммавий ахборот воситалари вакиллари ҳамда sangzor.uz сайти жамоаси номидан самимий қутлайман.\nБугун sangzor.uz сайти муаллифи журналист Ҳакимжон Фозилов таваллуд топган кун\nсана : 03-02-2018 / Жамият, Жиззах янгиликлари\nБугун sangzor.uz сайти муаллифи журналист Ҳакимжон Фозилов таваллуд топган кун.\nСуперлигага қуръа ташланди "Сўғдиёна" 1-турда сафарда Тошкентнинг "Пахтакори" билан ўйнайди\nсана : 03-02-2018 / Спорт, Жиззах янгиликлари\nЎзбекистон профессионал футбол лигаси 2018 йилги Ўзбекистон суперлигасига қуръа ташлаш маросими ташкил қилди. Унга кўра, 12 жамоадан иборат чемпионатда қуръа ташлаш олдингиларидан фарқ қилмади.\nДамира собиқ курсдоши Баҳромни кўчада учратиб хурсандчиликдан боши осмонга етди. Орадан шунча йил ўтди, ахир. Талабалик йиллари ёдига тушди, курсдошидан дўст-дугоналар ҳақида суриштира бошлади. Баҳром "иши беш” эканлигини билдирар экан, суҳбат давомида хоҳловчилар бўлса Жиззах Давлат педагогика\nсана : 03-02-2018 / Сиёсат, Жамият\nИнтернетда айрим оммавий ахборот воситалари томонидан Тошкент шаҳридаги «Ўрикзор» бозори сотувга қўйилгани ҳақидаги хабарлар тарқалди.


Кейн Моуринё учун асосий нарса нима эканлигини очиқлади » Футбол янгиликлари 2021\nGoal24.uz » Европа жамоалари » Angliya » Кейн Моуринё учун асосий нарса нима эканлигини очиқлади\nКейн Моуринё учун асосий нарса нима эканлигини очиқлади\nЛондоннинг «Тоттенхем» клуби ҳужумчиси Харри Кейн жамоа собиқ бош мураббийи Маурисио Почеттино билан ҳозирги бош мураббийи Жозе Моуринёларни таққослади.\nХарри Кейн сўнгги учрашувда жиддий танқидлар остида қолди. Кўпчиликнинг фикрича, «Тоттенхем»нинг португалиялик мутахассис қўл остидаги ўйин услуби тўпурарнинг кучли томонларини йўқ қилади. Кейн эса кейинги мавсумни кутишга чақирди.\n«Шубҳасиз Почеттино ва Моуринёларнинг ўйин усуллари умуман ўзгача. Моуринё фақат ғалаба ҳақида ўйлайди. Жорий мавсум бизнинг ҳисобимизда соврин йўқ, лекин мавсумда бу бизнинг асосий мақсадимиз бўлади. У бу ҳақда тушунтириш берди. Жамоада ажойиб муҳит ҳукмронлик қилмоқда.\nБундан ташқари, мураббий янги мавсум олдидан ишлаш учун кўпроқ вақтга эга бўлади ва футболчиларни яхшироқ таниб олади. Ҳозир мен учун – дунёдаги энг яхши мураббийдан керакли нарсаларни ўрганиб олиш ажойиб имконият бор», – деди Кейн БТ Спорт билан суҳбатда.\n«Тоттенхем» айни пайтда АПЛда саккизинчи ўринни эгаллаб турибди ва еврокубоклардан четда қолиш хавф остида қолди.\nРоберт Левандовски "Олтин буца" билан тақдирланди\n"Барселона" бош мураббийлигига янги номзод маълум бўлди\n"Челси" ПСЖ этакчиларидан бирига 100 миллион евро таклиф қилди\n"Лион" "Реал" ярим ҳимоячисини сотиб олмоқчи\n"Аякс" ярим ҳимоячиси учун "Атлетико" ва "Севиля" баҳс олиб боришади\n"Тоттенхем" Бундеслигада Кейнга ўринбосар топди\nМадрид суди УЕФАга Суперлига таъсисчиларига қўйилган санксияларни бекор қилиш учун беш кун вақт берди\nСакага "Атлетико" ва "Ювентус" қизиқмоқда\nРики Пуиг Лондоннинг "Арсенал" клубига ўтишга яқин\n"Барселона" футболчилари Испания чемпионатининг 5 -турининг рамзий жамоасига чиқа олишмади\nИталия чемпионатининг 4 -турининг рамзий жамоаси тузилди


Ўзбекистон Президенти Россия Президенти билан телефон орқали мулоқот (...)\nБугун, 2 июль куни, Ўзбекистон Республикаси Президенти Шавкат Мирзиёев Россия Федерацияси Президенти Владимир Путин билан телефон орқали мулоқот қилди.\nСуҳбат аввалида давлатимиз раҳбари Владимир Путинни муҳим сиёсий тадбир – Россия Федерацияси Конституциясига тузатишлар киритиш бўйича умуммиллий овоз бериш жараёни муваффақиятли ўтказилгани билан самимий табриклади.\nПрезидентлар фашизм устидан қозонилган Ғалабанинг 75 йиллигига бағишланган тантанали тадбирларда Ўзбекистон Республикаси делегациясининг иштироки доирасида Москва шаҳрида ўтган икки томонлама учрашувнинг самарали натижаларини катта мамнуният билан қайд этдилар.\nДавлат раҳбарлари Ўзбекистон-Россия стратегик шериклик ва иттифоқчилик муносабатларини янада мустаҳкамлаш, кўп қиррали ҳамкорликни кенгайтириш борасида қатъий эканликларини яна бир бор тасдиқладилар.\nБўлажак олий даражали ташрифлар кун тартибидаги масалаларга, шунингдек, коронавирус инфекцияси глобал миқёсда тарқалишининг мамлакатларимиз ўртасидаги савдо-иқтисодий алоқаларга салбий таъсирини камайтириш бўйича ўзаро мувофиқлашган чора-тадбирларни давом эттиришга алоҳида эътибор қаратилди.\nМулоқот чоғида халқаро сиёсатнинг долзарб масалалари юзасидан ҳам фикр алмашилди, Мустақил Давлатлар Ҳамдўстлиги ва Шанхай ҳамкорлик ташкилоти саммитларига тайёргарлик кўриш ва уларни ўтказиш масалалари кўриб чиқилди.\nСуҳбат ҳар доимгидек самимий, очиқ ва дўстона руҳда ўтди.


Ўзбек чегарачилари танобини ким тортади?\nҚирғизистон ҳуқуқ фаоллари¸ ўзбек чегарачиларининг қирғизлар ҳудудига ўтиб¸ аҳолига тазйиқ ўтказаëтгани ҳақда кўпдан шикоят қилмоқдалар.\nЎзбек чегарачиларининг Қирғизистон ҳудудига ўтиб, Суратош қишлоғи аҳолисига зуғумни кучайтираëтгани ҳақдаги хабарлар ортидан, қирғиз Омбудсмени Турсунбек Акун ўзбек чегарачиларининг бу ҳатти-ҳаракатини қоралаб чиқди.\nҚирғизистон Омбудсмени Турсунбек Акун ўзбек чегарачилари Ўш вилоятининг Суратош қишлоқ аҳолисига зуғум ўтказаётгани, қирғизистонликлар уйларига бемалол бостириб кириб, тинтув ўтказаётгани ва ўзга давлат фуқароларига таҳдид қилаётгани юзасидан ташвиш билдирди.\nОзодлик билан суҳбатда Қирғизистон бош ҳақиқатчиси ўзбек чегарачиларининг бундай ҳатти-ҳаракатларини халқаро қонунчиликка зид, қабул қилиб бўлмас ҳол эканини айтди.\n- Ўзбек чегара хизмати халқаро қонунлар, халқаро келишувларни бузган ҳолда мамлакатимиз ҳудудига ўтиб, фуқароларимизга нисбатан қўполликлар қилмоқда, уларнинг ҳуқуқларини топтамоқда, деди Турсунбек Акун.\nҚирғизистоннинг Суратош қишлоғи Андижон вилоятининг Хўжаобод тумани билан чегарадош ҳудуд ҳисобланади.\nМазкур қишлоқ аҳлига кўра, чегара Қирғизистон тарафидан яхши қўриқланмайди. Суратошда истиқомат қилувчи Малика опа бундан бир неча кун олдин Озодлик мухбири билан суҳбатда¸ Ўзбекистон чегарачилари уйига бостириб кириб, қурол ўқталганлари ҳақда куйиниб гапирган эди.\n- Чегаранинг бўйида яшаймиз биз. Мен эрта билан ариқнинг бўйига сувга чиққан эдим. Ўзбекистон солдатлари келиб¸ “Сенларникида юк бор. Хитой товари бор” деб уйимизгача уч-тўрттаси бостириб кирди. Бизни отаман деди. Кейин битта полный нарядини чақириб олди. Бирпасда эшигимизнинг тагини солдат босиб кетди. Тирикни кўрсам ҳам¸ ўликни кўрсам ҳам отаман деб угрожат қилаяпти. Биз қанақа қилиб яшаймиз¸ кимга мурожаат қиламиз? Нимага бу ерда яшаëтган аҳолининг уйига улар бостириб киради? Уларнинг бунга ҳаққи борми¸ деган эди Малика опа.\nЎшлик ҳуқуқ ҳимоячиси Иззатулла Раҳматуллаевнинг айтишича, ўзбек чегарачиларининг қишлоқ аҳли хонадонларига бостириб кириши сўнгги пайтларда одатий ҳолга айланган.\n- Ўзбекистон чегарачилари сурбетларча¸ Қирғизистоннинг ҳудудий дахлсизлигини инобатга олмаган ҳолда Қирғизистон уйларига бостириб киришади¸ тинтувлар ўтказишади¸ дейди Иззатулла Раҳматуллаев.\nРаҳматуллаевнинг билдиришича, қуролланган ўзбек чегарачилари 17 сентябр куни ҳам Суратош қишлоғига тағин бостириб кириб, халқаро радиоларга гапиришни тўхтатмасангиз, сизларни бундан кейин ҳам тинч қўймаймиз, деб қишлоқ аҳлига пўписа қилган.\nАйтилишича, ўзбек чегарачилари Суратош ҳудудида яшовчи аҳолининг Ўзбекистонга контрабанда моллари олиб ўтаётганига қарши шундай чоралар қўлламоқда. Маҳаллий қирғиз расмийларидан бири, қишлоқ аҳли контрабанда молларини Ўзбекистонга ўтказмаса, ўзбек чегарачилари ҳам уларга тазйиқ ўтказмаган бўлар эди, деб айтган. Суратошликлар эса бу ишни ноиложликдан, тирикчилик мақсадида қилаётганини таъкидлайдилар.\nҚирғиз Омбудсмени Турсунбек Акунга кўра, ўзбек чегарачиларининг бу ҳатти-ҳаракатини ҳеч бир нарса билан оқлаб бўлмайди.\n- Ўзбек чегарачилари халқаро ҳуқуқ нормаларига, ўзаро келишувларга риоя қилишлари керак. Ахир мамлакатимиз ҳудуди дахлсизку. Мен бу ҳолатлар юзасидан президентимиз ва чегара хизматимиз бошлиғига мурожаат этмоқчиман. Аслида Қирғизистон Чегара хизмати раҳбарияти ҳам бундай бошбошдоқликка жим қараб турмаслиги керак, дейди Турсунбек Акун.\nҚирғиз Омбудсменининг таъкидича, қирғиз томони бундай бедодликка жим қараб тураётгани боис ўзбек чегарачилари ҳаддидан ошмоқда.\n- Умид қиламан¸ Ўзбекистон раҳбарияти ўз чегарачиларининг ноқонуний ҳатти-ҳаракатлари ва жиноятларини эътиборсиз қолдирмайди. Бу ҳолатлар юзасидан тергов ўтказиб, жиноятчиларни тегишли жазога тортади, деди Турсунбек Акун.\nҲозирча Суратошдаги ҳолатлар ҳақида Ўзбекистон томонидан муносабат билдирилгани йўқ. Ўзбекистон давлат чегарасини қўриқлаш қўмитасидан бунга муносабат олишга уринишларимиз бесамар бўлди.


ИШИД ортида қандай кучлар турибди? Фитна уюштириш назариялари ва ИШИД ҳақиқати! « O'zbekiston ERK Demokratik Partiyasi\nИШИД ортида қандай кучлар турибди? Фитна уюштириш назариялари ва ИШИД ҳақиқати!\n21 January 2016 - 16:58\n2003 йилда шакллана бошлаган ИШИД террор ташкилоти, Яқин Шарқни нотинч ҳолатга келтирди.. Шундай қилиб асосий куч сифатида “жиҳод” қилиш даъвоси билан мусулмонларни мўлжалга олган террористлар ортида қайси мамлакатлар ва кучлар бор? ИШИД нега мусулмонларнинг асосий душмани Исроилга умуман ҳужум қилмади? Ҳадисларда ИШИД террор ташкилоти дейилганми? Шу ва яна кўплаб муаммолар жавоби хабаримизда..\nИроқ ва Шом Ислом Давлати 2003 йилда Американинг Ироқни ишғол қилганидан сўнг минтақада шакллана бошлади. Бу бир сунний қаршилик ташкилоти эди. Саддам ҳукуматдан қулатилгандан сўнг келган шиялар, суннийларни орқа планга сурганча ИШИД ҳаракатларини сунний бир исёнга айлантира бошлади. Аммо ИШИД номини Сурияда бошланган ички жангларга қадар ҳеч ким эшитмаган эди. Ҳукумат ўрни бўшлигидан фойдаланган ташкилот, Сурия ва Ироқдан бошлаб Яқин Шарқда Ислом давлати қуриш мақсадида қонли қирғинларини тезлаштирди. Бир кечада Ироқнинг Мосул шаҳрини қўлга олди. Сўнгра Эрбил ва Бағдодга кўз тикди. Кейин эса йўналишни ўзгартириб Кобанига, яъни Туркия чегарасига қадар келди. 10 йил ичида номи ҳам эшитилмаган ташкилот бир йилда бутун дунёнинг асосий долзарб масаласига айланди. ИШИДнинг қисқа замонда сезиларли даражада юксалишининг асосий сабаби нефт конларига ҳокимлик ўрнатганидир. Бир йилда тахминан 2 миллиард АҚШ доллари миқдорида маблағни бошқарувчи ташкилот, “дунёнинг энг бой террор ташкилоти” сифатида кўрсатилади. ИШИД шунингдек Ал-Қоидадан фарқли ўлароқ ижтимоий ахборот воситаларидан жуда унумли қўлланмоқда. Кино каби олинган қатл қилиш саҳналари, жангариларнинг кунлик ҳаётидан лавҳалар ташкилотга Америка ва Европа мамлакатларидан ҳам осонлик билан одамларни жалб қила олмоқда. Албатта шиялар ҳокимияти даврида эзилган сунний қисмини унутмаслигимиз лозим. Агарда маҳаллий халқнинг ёрдами бўлмаганда Мосул бир кечада қўлга олинмас эди. Шундай экан, ИШИДни ташкил қилган ва қисқа вақт ичида ривожланишини таъминлаган сабаблар шулардан иборатми? Буларда махфий хизматларнинг қўли борми, Туркия қачондир ИШИДга ёрдам берганми? “Қора байроқлилар” Ислом манбааларида келтирилганми? Мана ИШИДга тегишли иддаолар ва ҳадислар…\n1.Ҳатти-ҳаракатлар учун баҳона ҳозирлаш\nИШИДнинг ортида Америка, Исромл ва Англия бор. Мақсад Яқин Шарқдаги “ислом” экстремист гуруҳларини бир жойда тўплаш ва Яқин Шарқдаги масалаларга аралашиш учун баҳона ҳозирлаш.\n2.Мўлжалда Эрон ҳам бор\nИШИДни ташкил қилишдан мақсади Ироқ ва Сурияда Эронга қарши турувчи бир давлат қуриш. Ташкилотга ёрдам берганлар орасида минтақадаги баъзи сунний мамлакатлар ҳам бор. ИШИД инқирози бошлангандан сўнг Эрон тарафдори бўлган Ироқ бош вазири Маликининг ўз лавозимидан четлатилишини ҳам бу сиёсатга далил сифатида кўрсатиш мумкин. Яна бир тафсилот сифатида Ливанда юзага келган зиддиятларни кўрсатиш мумкин. ИШИДнинг Нусра жабҳаси Ливанга кириб Эрон тарафдори Ҳузбуллоҳ нишонларига ҳужум қилиши, аслида Теҳронга қарши амалга оширилган бир ҳамла сифатида изоҳланди.\n3.ИШИДнинг Ироқни учга бўлиш режаси\nСтратегик фикрлаш Институти президенти Бирол Оқкун (Birol Akgün) Янгишафақ газетаси билан суҳбатида, ИШИД ташкил қилинган вақтда Сурия масаласи бўлмаганини айтди. Унинг айтишича, ташкилотнинг пайдо бўлиш сабаби Ироқ бўлган бўлса Куртлар, шиялар ва суннийлар орасида барқарорлик ва тузумнинг яратилишини таъминлаш бўлган. Америка вице-президенти Жо Байден ўша вақтда ёзган ўз ҳисоботида бу учлик тузуми ҳақда таъкидлаган.\n4.МРБ ва НАТО\nАмерика стратегия мутахассиси Уиллиам Энгдалнинг сўзларига кўра ИШИДнинг ортида Марказий разведка бошқармаси ва НАТО бор. ИШИД жангарилари Иорданияда МРБ томондан тайёрланади. Молиявий таъминот эса Форс кўрфази мамлакатлари томондан амалга оширилади. Мақсад Яқин Шарқнинг барқарорликга эришишига имкон яратиш ва Сурия инқирозини яширишдир.\n5.Ҳадисларда ИШИД хавфи борми?\nИШИД Ислом манбаларида келтирилганми? Ҳафиз Нуайм Бин Ҳаммаднинг Ал-Фитан китобида шундай бир ҳадис ривоят қилинган: “Қачон қора байроқларни кўрсангиз Ерни лозим тутинг, Қўлларингизни қимирлатманг, оёқларингизни ҳам . Сўнгра бир қавм зоҳир бўлур, улар заифдирлар, эътиборга сазовор эмаслар. Уларнинг қалблари темирнинг зангига ўхшайди. Улар давлат соҳибларидир. Аҳдга вафо қилмаслар, мийсоққа ҳам вафо қилмаслар. Ҳаққа чақирурлар, Лекин ўзлари ҳақ аҳлидан эмаслар. Исмлари кунядир. Нисбатлари қишлоқ ва шаҳарларгадир (Абу Бакр Ал-Бағдодий каби). Сочлари аёлларнинг сочига ўхшаб осилиб туради. Улар охири бориб ўзаро ихтилоф қиладилар. Сўнгра Аллоҳ субҳанаҳу ва таоло ҳақни кимга хоҳласа, ўшанга беради.” Ислом олимлари ривоят этилган Ҳадиси шарифнинг ИШИДга ишорат қилишини айтишмоқда. Аммо Ҳадиснинг саҳиҳ эмаслигини илгари сурганлар ҳам бор. Агарда Ҳадис саҳиҳ ва бизга ИШИД таҳликасидан огоҳлик мавжуд бўлса ҳазрати Муҳаммад (С.А.В) террор ташкилотининг ички низо натижасида ниҳоясига етишини хабар бермоқда… Яна бир бошқа ҳадис ривоятига кўра бу “қора байроқлилар” Маҳди чиқган вақтда терроризмни ташлаб унинг амрига бўйсунадилар…\n6.Ваъда қилинган ерлар\nТавротда Нил дарёси ва Фирот дарёси орасидаги ерлар Исроил ўғилларига ваъда қилинган. Бугун Яқин Шарқдаги қаршиликларнинг ва жангларнинг энг асосий сабаби Исроил ва Туркиянинг бир қисмини ўз ичига олган бу ерларни қўлга олиш истагидир. Назариётчиларга кўра ИШИД жангчилари ўзлари билмасдан бу лойиҳага хизмат қилишмоқда. Ташкилот, ваъда қилинган ерларда аҳолини камайтириб бетартиблик чиқарар экан, аслида Исроилнинг бу ерларга ўрнашишига замин яратмоқда.\n7.Бағдодий МРБ жосусими ёки моссад?\nИШИД лидери Абу Бакр Ал-Бағдодийнинг ташкилот бошқарувига келишидан олдин Америкада ҳибсда ётганининг маълум бўлиши Бағдодийнинг МРБга хизмат қилиши таҳминларини илгари суришига сабаб бўлди. 2013 йилда олинган бир суратда Республикачи сенатор Маккейн билан бир жойда бўлган кишининг Бағдодий эканлиги даъвоси ИШИД лидерининг Америка билан алоқаси борлигини ҳақидаги гап-сўзларни кучайтирди. Эдвард Сноуденнинг айтишича Бағдодийнинг келиб чиқиши араб эмас, яҳудийдир. Ҳақиқий исми эса Шимон Эйлат ва бошқа мақолаларда таъкидлаб ўтган сабабларимизга кўра Исроилга жосуслик қилади.\n8.ИШИД Иллюминат маҳсулотими?\nТашкилотнинг Туркияда маълум номи ИШИД ёки ИД. Президент Эрдоған қўллаган арабча ифодада эса ДАЕШ. Халқаро майдонда эса “ISIS” дея юритилади. ISIS ҳозирги вақтда Миср мифологик иллюминати ташкилот тимсолига айланган “ҳар нарсани кўрувчи кўз” сифатида маълум Хоруснинг ўғли. Қизиқ, террор ташкилотига ном изларкан Вашингтон ва Тел-Авив кўп ўйлаганми, ёки футбол ўйнаётиб тасоддифан топганми бу номни.\n9.ИШИД нега Исроилга ҳужум қилмаяпти\nИШИДнинг Исроилга умуман ҳужум қилмаслиги, “ИШИД, Сионистик қотил” изоҳларига сабаб бўлди. Мутахассислар ИШИДнинг Исроилга ҳеч қачон ҳужум қилмаганини айтаркан, ИШИД ва ДБП орасидаги отишмаларни ДБПга қўл келганини таъкидлайди. Шу вақтгача ИШИД ҳужум қилган ерлар ДБПнинг қўлига ўтди. Фитна уюштириш назариясига кўра МРБ ва Моссаднинг мақсади Суриянинг шимолида КИП/ДБП бошқарувидаги бир Курд давлатини қуриш. Асосий мақсад эса бу минтақага Туркиянинг жануби-шарқини ҳам қўшиш… Исроил мудофаа вазири Моше Яалон эса ўзининг сўнгги баёнотида Исроилнинг ИШИД билан ҳамкорлик қилаолишини айтаркан, бу ифлос иттифоқни кўз-кўз қилди. Юқорида таъкидлангандек бу ерлар Яҳудийлар томондан “ваъда қилинган ерлар” сифатида кўрилади…


Сиз нима учун очлик қилган бўлардингиз?\nИкки журналист аëлнинг очлик акцияси кенг муҳокама қилинаëтган кунларда Озодлик ана шу савол билан янги рукн бошлади.\nЎзбекистондаги “Ёшлар” телеканалининг собиқ журналистлари Малоҳат Эшонқулова ва Саодат Омонова 27 июн куни Ёшлар телеканалидаги коррупция, маҳаллийчилик ва бошқа муаммолар ҳақида шикоят қилиш учун Ўзбекистон Президенти Ислом Каримов билан учрашишга имкон берилиши талаби билан очлик акциясини бошлаган.\nОчлик акцияси давом этаëтган айни кунларда эътиборингизга ҳавола қилмоқчи бўлганимиз ҲАФТА САВОЛИ рукнининг илк сонида "Сиз нима учун очлик эълон қилган бўлардингиз?" деган савол билан сиёсий арбоблар, давлат идоралари расмийлари, ҳуқуқ ҳимоячилари, журналистлар, фуқаролик жамияти вакиллари ва бошқа кишиларга мурожаат қилдик.\nАзамат Усмонов, Ўзтелерадио компанияси, халқаро алоқалар бўлими бошлиғи:\n“Нимага энди ман очлик эълон қилишим керак экан?! Биринчидан унақа шароитга ҳеч қачон тушмаганман, иккинчидан, бунақа саволизга жавоб ҳам бермайман.”\nШавқиддин Ғаниев, Ўзбекистон миллий матбуот маркази раҳбари:\n“Давлатимизда қонун-қоида бор. Ҳуқуқларни ҳимоя қилувчи ва бошқа қонунлар бор-да, бизда. Аккредитациядан ўтинг ака, саволларингизга жавоб бераман.”\nСергей Ежков, мустақил журналист¸ Uzmetronom.com мустақил интернет газетаси бош муҳаррири:\n“Мен умуман очлик эълон қилмаган бўлардим. Очлик эълон қилиш ахмоқликдир. Ўзи буни Ғарбда ўйлаб топишган. Бизнинг менталитетимизга бу мутлақо тўғри келмайди. Бу ҳаётда сенга бирор нарса ёқмаса ўз ҳаётингни бузишнинг нима кераги бор. Бошқа томондан¸ агар мен ўзимни реклама қилмоқчи бўлганимда, плакат кўтириб трусикда кўчага чиққан бўлардим.\nАъло Хўжаев¸ журналист:\n“Бу унақа оддийгина чалғитувчи савол эмас. Бу савол ортида конкрет одамлар бор. Мени бунга аралаштириш керак эмас. Менинг вазиятим жуда оғир.”\nЖаҳонгир Муҳаммад¸ журналист:\n“Мен масалан эркин сайловларни талаб қилиб очлик эълон қилган бўлардим. Ўзбекистонда эркин сайловлар ўтказиш учун. Мени қийнайдиган учта-тўртта масала бор. Агар шундай вазият юзага келса, биринчиси, эркин сайловлар, иккинчиси, эркин матбуотни талаб қилиб ўтказган бўлардим. Лекин Каримов шароитида бу нарса ҳеч қандай фойда бермаслигини биламан.\nМуҳаммад Солиҳ¸Эрк демократик партияси етакчиси:\n“Бизнинг Ўзбекистонда аҳолининг юзда саксон фоизи деярли оч яшаяпти. Албатта¸ ўша халқ билан бирдамлик рамзи сифатида мен очлик қилган бўлардим. Аммо бизнинг очлигимиздан афсуски, ўзбек халқининг қорни тўймайди”.\nБаҳодир Чориев¸ Бирдамлик ҳаракати раҳбари:\n“Очлик эълон қилганмиз. Масалан, Озодлик радиосидаги цензурага қарши шахсан оиламиз билан Вашингтон шаҳрида очлик эълон қилганмиз. Ундан ташқари¸ қамоқда бир неча бор очлик эълон қилганмиз. Яна ўзимизнинг мулкимизни ҳимоя қилиш мақсадида Тошкент шаҳрида 9 кун очлик эълон қилганмиз. Ҳаётимизда бир неча бор очлик эълон қилганмиз. Келажакда агар Озодлик радиосидаги, сизлар хизматдаги цензура¸ яъни сиëсий ташкилотларга нисбатан тарафкашлик тугатилиши учун мен очлик эълон қилган бўлардим. Биринчи масала шу мен учун”.\nАбдураҳим Пўлат, Бирлик халқ ҳаракати партияси раиси:\n“Абдураҳим Пўлатдан ҳам шу саволни сўровдик, бу радиода овозни чиқариш умуман обрў тушириш. Шунинг учун ман бунақа нарсаларга қўшилмайман деди, деб айтиб кўринг. Агар мард бўлсангиз”.\nМарат Зоҳидов¸ ҳуқуқ ҳимоячиси:\n“Мени тинч қўйинглар. Жуда хафаман сизлардан. Шунинг учун, кечирасизку, мен сизлар билан алоқа қилмайман. Ҳар хил провокацион саволларни бериб эфирга чиқаряпсизлар. Кечирасиз мени. Хафа бўлманг.\nМўтабар Тожибоева¸ Ўтюраклар инсон ҳуқуқлари ташкилоти раҳбари:\n“Мен агар бугунги кунда очлик эълон қилганимда, энг аввало бугунги кунда энг долзарб мавзу бўлган қийноқлар масаласини кўтарган бўлар эдим ва қийноқларга қарши очлик эълон қилган бўлардим. Агар менинг соғлигим, имкониятим кўтарганида эди Қозоғистон ҳукумати томонидан адолатсиз равишда Ўзбекистон ҳукуматига топшириб юборилган 29 нафар қочқинни ҳимояси учун очлик эълон қилган бўлардим”.\nҲафта саволи рукнининг илк сонида баъзи сиёсий фаоллар, расмийлар, ҳуқуқ ҳимоячилари, фуқаролик жамияти вакилларининг Сиз нима учун очлик эълон қилган бўлардингиз, деган саволга мухтасар жавоблари билан танишдингиз.\nАйни саволга сиз ҳам жавоб беришингиз мумкин - мулоҳазаларингизни Озодликка шарҳ шаклида йўлланг.


Давлатимиз раҳбари ўз маърузасида тизимда амалга оширилаётган ишлар-ни чуқур танқидий таҳлил қилиб, мам-лакатимизда тинчлик-хавфсизликни таъминлаш бўйича энг долзарб ва муҳим масалаларга тўхталиб ўтди.\nЎтган 4 йилда бевосита ички ишлар органлари тизимини такомиллаштириш билан боғлиқ 180 та қонун, Президенти-мизнинг фармон ва қарорлари, ҳукумат меъёрий-ҳуқуқий ҳужжатлари қабул қилинди. Бу билан ички ишлар органларида ҳар бир соҳавий хизмат тубдан такомиллаштирилди.\nТизимда кадрлар салоҳиятини оши-риш, янгиликка интилувчан ва замона-вий фикрлайдиган ходимларни соҳага тайёрлаш мақсадида “Темурбеклар мактаби” ва ихтисослашган мактаб-интернат ҳамда барча ҳудудларда академик лицейлар иш бошлади. Ҳозирги замон талабидан келиб чиққан ҳолда, хавфсиз туризмни таъминлаш, пробация, кибержиноятчиликка қарши кура-шишга ихтисослашган янги бўлинмалар фаолияти йўлга қўйилди.\nҚатор хориж мамлакатлари билан илмий тажриба алмашилиб, 40 га яқин давлатлар иштирокида мувофиқлашти-рувчи кенгашлар тузилди, икки томонлама ҳамкорлик ўрнатилди.\nИлгари жиноятчилик кўрсаткичи аввалги йил билан солиштирилиб, жиноят сони ошди ёки камайди, деб рақамлар орқали вазиятга баҳо бериларди. Ҳозир жиноятчиликка қарши курашишда рақам ортидан қувишга эмас, балки жиноятчиликнинг асл сабаблари-ни бартараф этиш орқали фуқаролар ҳақ-ҳуқуқларини ҳимоя қилишга асосий эътибор қаратилмоқда.\nМаҳалла, туман ва шаҳарлар кри-миноген вазиятдан келиб чиқиб “қизил”, “сариқ”, “яшил” тоифага бўлинади ва ма-ҳалладаги жиноят ўчоқлари аниқланади ҳамда уларни келтириб чиқарувчи омиллар таҳлил қилиниб, шу йўналишда аниқ, мақсадли ишлар олиб борилади.\nЙиғилишда Президентимиз жиноятчиликни жиловлаш борасида ҳуқуқ-тартибот идораларининг ҳамкорликдаги ишлари самарадорлигини янада ошириш, бу соҳада ягона марказлашган тизимни жорий этиш мақсадида “2021-2023 йилларда жамоат хавфсизлигини таъминлаш концепцияси”ни ишлаб чиқиш топшириғини берди.\nДавлатимиз раҳбари қуйи тизимларда ишни тўғри ташкил этиш, бу масалага илмий ёндашувни татбиқ этиш мақсадида ички ишлар вазир-лиги қошида Илмий-амалий тадқи-қотлар маркази фаолиятини йўлга қўйиш таклифини билдирди. Албатта, илмий ёндашув асосида бошқарувнинг ягона тизими ҳамда жиноятчиликка қарши кураш соҳасида яхлит ва самарали иш методикаси яратилиши ички ишлар органларида профессионал хизматни шаклланти-ради.\nБугун ҳаётимизнинг барча жабҳаларига янги технологиялар кириб келмоқда ва бу ходимлардан ҳар куни ўз устида ишлашни, билими-ни оширишни талаб этади. Албатта, халқ манфаатлари йўлида хизмат қилаётган ҳар бир ходим, аввало, ўз билими, маънавий-ахлоқий сифат-лари ва дунёқараши кенглиги билан ажралиб туриши керак.\nТан олиб айтиш керак, ислоҳотлар суръатига ва янгича иш услубига мослаша олмаётган, ҳамон эскича фикрлайдиган ходимлар ҳам учраб турибди. Айрим ходимлар-нинг ноқонуний хатти-ҳаракатлари одамларнинг асосли норозиликларига ҳам сабаб бўлаётган ҳолатлар бор. Биз бундай ҳолатларнинг барчасини чуқур ўрганиб, текширувлар ўтказамиз ва, албатта, айбдорларга нисбатан қонунчиликда белгиланган тартибда жазо чоралари кўрилади.\nПрезидентимиз олдимизга қўйган барча вазифалар юртдошларимизнинг кундалик турмуши, тинч-осойишта ҳаётини таъминлаш билан бевосита боғлиқ бўлиб, бу топшириқларнинг ижроси сўзсиз таъминланади. Фаолиятимизни, албатта, халқимиз кутган ва давлати-миз раҳбари талаб қилган даражага етказамиз.\n16 Февраль 2021 38


ИнтерФУТБОЛ :: «Пахтакор» деярли рекорд даражани қайд этди, аммо...\n«Пахтакор» деярли рекорд даражани қайд этди, аммо...\n«Пахтакор»нинг Суперлига 25-туридаги мағлубияти пойтахт клубининг чемпионатни мағлубиятсиз якунлай олмаганига шиора.\nЎзбек футболи тарихида мағлубиятсиз мавсум фақат тўрт марта кузатилган: 1994 йили «Нефтчи» (21 ғалаба, 9 дуранг), 2007 йили «Пахтакор» (26 ғалаба, 4 дуранг), 2009 йили «Бунёдкор» (28 ғалаба, 2 дуранг) ва 2014 йили яна «Пахтакор» (23 ғалаба, 3 дуранг).\n«Бунёдкор»га ютқазиши туфайли «Пахтакор» 14та жамоа иштирокидаги чемпионатларда тўпланган очколар рекордини янгилаш имкониятини ҳам йўқотди. 2014 йили «шерлар» 72 очко жамғаришганди.\nДарвоқе, «Локомотив» ҳам энг кам очко тўплаган кумуш медаль соҳиби сифатида тарихдан жой оладиган бўлди («олтин очколи» ўтган мавсум ҳисобга олинмаган). Бу борадаги энг ёмон кўрсаткични 2011 йили «Насаф» қайд этганди.\nЮқоридаги статистикалар ҳам жорий чемпионатда нега интрига бўлмаганига жавоб бериши мумкин. Бир томондан, «Пахтакор» деярли рекорд даражани қайд этди. Бошқа тарафдан, унинг таъқибчилари ҳар қачонгидан сустроқ қатнашишди турнирда.


Меҳмондорчилик 57 — Dilkashradio.com\nАссалому алейкум азиз радиотингловчиларимиз. Сизлар билан радиоэфир орқали учрашиб турганимиздан ғоят хурсандмиз. Мана шу хурсандчилик тулқинда меҳмондорчилик ҳақида ўз фикрларимиз билан сизлар билан бўлишмоқчимиз. Меҳмондорчилик ўзи нимадан бошланади? Албатта, бизларда бор бўлган меҳмондўстлик хусусиятидандир. Меҳмондўстлик эса севгидан бошланади. Худованд бизга қолдирган икитта амрларидан бири “яқинингни ўзинг каби сев” деб буюради. Биз кимларни севиб ўз меҳмондўстлигимизни кўрсатишимиз лозим? Бизга яқин бўлган одамлар ким? Фақат бизнинг қариндошларимизми, ё қўшниларимизми, ёки дўстларимизми?\nХудди шундай саволни Таврот тафсирчилари Исога берганларида У раҳмдиллик самариялик ҳақида хикояни гапириб беради. Бу матални сиз Луқо хушхабарининг ўнинчи бобида ўқишингиз мумкин. Ўша маталда руҳоний ҳам, левит ҳам яраланган одам ёнидан ўтиб кетадилар. Улар ҳақиқатан ҳам ўз кўз-қулоқларини ёпиб қўядилар. Бироқ бир самариялик йўловчи ўз вақтини, пулини, кучини қурбон қилди ва шунга муҳтож бўлган одам билан бўлишди. Шу маталдан биз шуни кўришимиз мумкинки, биринчидан яқинларимиз – бу бизнинг яқинимизда бўлган одамлардир, иккинчидан эса – муҳтож бўлган одамларга биз яқин бўлиб, уларга меҳр-муррувват кўрсатишимиз кераклигимизни.\nМеҳмондорчилик бу — ёрдам бериш, ғамҳўрлик кўрсатиш учун жуда яхши имкониятдир. Бироқ ҳаммаси ҳам руҳнинг инъоми бўлмиш меҳмондўстлик инъомига эга эмаслар. Менда бу инъом йўқ деб юришдан кўра, биз меҳмондўст бўлишни имкон қадар машқ қилишимиз даркор. Чемпионлар чемпион бўлиб туғилмайдилар, йиллаб машқ қилиб шу лавозимга эришадилар. Худди шу сингари Муқаддас китобда ёзилганидек: “Меҳмондўст бўлишга жон кўйдиринглар”. Яқинда мен бир нарсадан хафа бўлдим. Биз бошқа шаҳарга бориб биродарлар билан учрашиб Муқаддас китобдан баъзи бир нарсаларни биргаликда ўрганмоқчи эдик. Тушлик учун пул топилмаганлиги сабабли мана шу учрашувларни четга суриб қўйдик. Агарда бу нарса мен яшайдиган жойда ўтилганда мен иккиланмасдан меҳмонларни ўз уйимга чақириб қозонга бир икки коса сувни қўшиб туриб ҳаммани туйдирган бўлардим.\nЎша биродарлар ҳам навбат билан ўз уйларига чақириб худди шундай йўл тутса бўларди.\nУлар овқатини қизғаняпти деб айтмоқчи эмасман. Уйларига чақирмасликларининг сабаби уйим чиройли эмас ёки ремонти йўқ деган хаёллар ҳам бўлиши мумкин ва шундай фикрлар албатта меҳмондорчиликка тўсқинлик қилади. Бизнинг уйимиз ҳам шундай аҳволда бўла туриб унинг эишклари доимо очиқ эди ва ҳозир ҳам очиқ. Уйимизга кирган одам ремонтинг йўқ деб айтмаган эди, уйинг қандайдир файзли кўринади, деб айтарди. Сабабини билишлари учун улар хушхабар эшитишларига тўғри келарди. Худованд учун уйимизнинг чиройлиги эмас, балки юрагимизнинг чиройи муҳимроқдир. Азиз тингловчилар, меҳмондорчиликни машқ қилайлик, токи бизнинг меҳмондўстлигимиз самимий бўлсин. Ҳайр омон қолинглар.


Пастдарғом туман Боғонали маҳалла фуқаролар йиғинида баҳорги ободонлаштириш, кўкаламзорлаштириш ишлари жадал олиб борилмоқда.\nФуқаролар томонидан ариқлар тозаланиб, дарахтларга ишлов бериб, ерлар баҳорги экин экишга тайёрланмоқда. Обод маҳаллам, озода масканим шиорига амал қилган маҳалла аҳли томонидан ҳудудларга мевали ва манзарали дархтлар экилмоқда.\nBatafsil Обод маҳаллам\nЗулфияхоним таваллудининг 105 йиллиги муносабати билан Пастдарғом туманидаги 72-умумтаълим мактаб ўқувчилари иштирокида “Зулфияхоним издошлари” деб номланган тадбир бўлиб ўтди.\nBatafsil Зулфияхоним издошлари\nBatafsil Пастдарғом туманида кўргазмали машғулотлар ўтказилади\nПаст Дарғом тумани Қорағуппа маҳалласида “Ҳуқуқбузарлик профилактикаси” куни муносабати билан “Эрта туғ�


Galaxy S9 сурат олишда iPhone X билан курашди - Terabayt.Uz\nGalaxy S9 сурат олишда iPhone X билан курашди\nSamsung Galaxy S9 тақдим қилиниши билан экспертлар унинг камера имкониятларини шу вақтга қадар энг яхши камерафонлардан бири бўлган Apple iPhone X билан таққослашга киришдилар.\nApple'нинг iPhone X флагмани 2017 йилнинг сентябрь ойида намойиш қилинган ва айни пайтда юртимизда 8 632 000 сўмдан бошлаб сотилмоқда. Унинг бош камерасида ҳар бири 12 мегапикселли 2 та сенсор ўрнатилган. Улар биргаликда ёрқин суратлар оладилар.\nSamsung'нинг Galaxy S9 флагмани эса шу йилнинг мартида тақдим қилинди ва айни пайтда юртимизда 7 260 000 сўмдан савдога чиқарилган. Бу флагман бош камерасида битта 12 мегапикселли сенсор мавжуд. Бу сенсор бир сонияда 12 та кадрни муҳрлайди. Смартфондаги суратни қайта ишлашга мўлжалланган янги процессор 12 та кадрни қайта ишлаб, ҳар биридан энг яхши жиҳатларини олиб, улардан яхлит сурат ҳосил қилади.\n1-сурат: Бу масофа тоши Samsung флагмани олган суратда бир оз ёрқин ва рангдор бўлиб акс этиб турибди. Apple'нинг камерафони эса тошни табиий кўринишда муҳрлаган. Шу билан бирга, iPhone олган сурат бир оз "шовқин" даражаси юқори.\n2-сурат: Бу гал iPhone X имконияти яққол сезилиб турибди. Унда олинган сурат ёрқин, айниқса бош кийимининг рангидан ҳам буни пайқаш мумкин. Шунингдек, дарахт, соч ва кийимга ҳам диққат қилинса, ёрқин деталларга гувоҳ бўлиш мумкин.\n3-сурат: iPhone олган суратдаги қорнинг тусида контраст, яъни ранглар қарама-қаршилиги юқори. Samsung флагмани эса манзарани бир оз очартирган ва сурат ёрқин акс этган. iPhone олган сурат табиийдек кўринади. Бироқ, Samsung флагмани муҳрлаган манзарада қор тоза чиққани Instagram тармоғида қўл келади.\n4-сурат: Бу манзарада умумий миқёсда iPhone олган сурат ғолиб бўлиши мумкин. Samsung'нинг камерасидаги суратни ёрқинлаштириш алгоритми манзарадаги "шовқинни" ошириб юборган ва сурат оқиш тус олган. iPhone X ижодига мансуб тасвирда эса ранглар табиий.\n5-сурат: Ҳар иккала смартфон олган суратда музлаган кўл тасвири таассуротли чиққан. Суратни катталаштириб, деталларга яқиндан назар солинса, Samsung камерафонининг имкониятлари юқори.\n6-сурат: Бу иккала сурат ўртасида фарқ деярли сезилмайди. Бироқ, iPhone X олган сурат бир оз ёрқин ва ранглар тиниқ акс этган.\n7-сурат: Ҳар иккала сурат ҳам яхши чиққан бўлса-да, Samsung камерафони олган расм бир оз ёрқин. Айниқса марказдаги идиш ичига қаралса, бунга амин бўлиш мумкин.\nҚолган суратларга ўзингиз баҳо беринг.\nSamsung Galaxy S9 смартфонлари камерасидаги "DRAM" технологияси секундига 960 кадрни муҳрлаш имконини беради. Бундай имконият ҳали бирор смартфонда йўқ.\nApple iPhone X 2 та 12 мегапикселли сенсорлари билан кучли бош камерага эга бўлган. Бош камерадаги ҳар иккала сенсор оптик барқарорлаштириш функциясига эга бўлган.\nКореялик смартфоннинг селфи камераси iPhone X'нинг олд камераси билан беллаша олмайди. Сабаби, бу флагманларда одмигина аввалги 8 мегапикселли модул танланган.\n#Galaxy S9 #iphone X\n5 995 000 сўм 6 450 000 сўм


FUT.uz'да «Атлетико» Мадрид клуби Алексис Санчесни қўлга киритмоқчи\n«Атлетико» Мадрид клуби Алексис Санчесни қўлга киритмоқчи\nЯнгиликлар » ЕВРОПА «Арсенал» клуби ҳужумчиси Алексис Санчес ўз фаолиятини Мадриднинг «Атлетико» клубида давом эттириши мумкин, дея хабар қилмоқда AS нашри.\nНашрнинг хабар қилишича, 28 ёшли футболчи испан клубининг трансфердаги устувор мақсадига айланган. «Атлетико» ёзда Санчес трансфери борасида «Арсенал»га таклиф билан чиқади. Мадрид клуби аргентиналик футболчини ёзда Англияга кетиши кутилаётган Антуан Гризманнинг ўринбосари сифатида кўрмоқда.\nСанчеснинг «Арсенал» билан амалдаги шартномаси 2018 йилда ўз ниҳоясига етади. У АПЛнинг ушбу мавсумида 20 учрашувда майдонга тушиб, 13 голга муаллифлик қилган. Манба: www.championat.com Ўқилган: 1355. Фикрлар: 0.\nСана: 11.01.2017 21:46.\nСпорт хабарлари 1News.Uz нигоҳида Ҳасанали ота\nRed Devils Шарофиддин Тоғашаров


Журнал "Экономический Вестник Узбекистана" » (O´zbek) Пахтаобод туманига Жаҳон банки инвестиция киритади » Print\n(O´zbek) Пахтаобод туманига Жаҳон банки инвестиция киритади\nPosted By admin On 09.10.2019 @ 23:28 In Новости | No Comments\nБугун, 8 октябрь куни, Иқтисодиёт ва саноат вазирлигида Жаҳон банки экспертлари ва вазирлик вакиллари билан биргаликда «Обод қишлоқ» лойиҳасини амалга ошириш бўйича конференция бўлиб ўтди. Ушбу лойиҳага республиканинг 400дан ортиқ қишлоқлари киритилган бўлиб, уларнинг орасида Андижон вилояти Пахтаобод тумани Соҳил қишлоғи ҳам киритилган.\nФарғона вилояти «Тараққиёт» аҳолини турмуш тарзини ривожлантириш маркази вакили Шамшод Юнусов лойиҳа ҳақида батафсил маълумот берди.\n«Жорий йилнинг июнь ойидан бери Жаҳон банки ҳамда Иқтисодиёт ва саноат вазирлиги билан ҳамкорликда йирик лойиҳада иштирок этишни бошладик. Лойиҳанинг бир қисми сифатида Пахтаобод тумани Соҳил қишлоғи танлаб олинди. Бунда ҳудуднинг оғир шароити ҳисобга олинди. Аҳамиятли жиҳати шундаки, қишлоқ инфратузилмасини ривожлантиришда аҳоли фикрини тўлиқ қамраб олишга ҳаракат қилинди, яъни бунда уларнинг муаммолари тингланди. Кузатувларимизга кўра, Соҳил қишлоғида сув, электр таъминотида камчиликлар, ички йўллар таъмирланиши, қўшимча мактаб қурилиши зарурияти каби ҳолатлар аниқланди. 2020 йилдан бошлаб лойиҳага старт берилади», дея унинг сўзларини келтирмоқда Kun.uz мухбири.\nШу каби яна қатор қишлоқларни ривожлантириш жараёни 2024 йилгача давом эттирилиши режалаштирилган. Бу вақт давомида ушбу оғир шароитли ҳудудларнинг сув таъминоти ва канализация, йўл қурилиши, ижтимоий объектлар қурилиши кабилар амалга оширилади.\nURL to article: http://evu.uz/novosti/o-zbek-pahtaobod-tumaniga-zha-on-banki-investicziya-kiritadi.html


iPhone 12 mini илк «жонли» видеода: уни iPhone 12 билан таққослаб кўрамиз! - Terabayt.Uz\n14 октябрга ўтар тунда Apple корпорацияси iPhone 12, iPhone 12 Pro, iPhone 12 mini ҳамда iPhone 12 Pro Max смартфонларини намойиш қилди. Булардан дастлабки иккитаси савдога ҳам чиққан, биз эса тўрталасининг асосий хусусиятлари ва ўзаро фарқларини эълон қилганмиз. Шунингдек...\nРасмий маълумотга кўра, тўртовлоннинг энг миттиси – iPhone 12 mini ҳамда энг йириги – iPhone 12 Pro Max учун олдиндан буюртма бериш кейинги жума куни, яъни 6 ноябрдан очилади. Шу пайтгача бу иккаласининг «жонли» расмлари ҳам интернетга чиқмаган эди, бугун эса кичкинтой айфоннинг тўлиқ видеотавсифи пайдо бўлди.\nРуминиялик блогер Жорж Бухничи аллақачон iPhone 12 mini смартфонини олган ва уни стандрат iPhone 12 модели билан қиёслаб катта видеоролик тайёрлаган. Марҳамат, уни ўзингиз кўриб баҳо беринг:\nЭслатиб ўтамиз, iPhone 12 mini корпусининг ўлчами 131,5х64,2х7,4 миллиметрлик бўлиб, 133 грамм тош босади. Айни дамда у бешинчи авлод уяли алоқа тармоғини қўлловчи дунёдаги энг ихчам ва енгил телефон бўлиб турибди. Шунингдек, биз 2020 йилнинг биринчи ярмида энг кўп сотилган 5G-смартфонлар рейтингини ҳам чиқарганмиз.\n#Apple #Apple iPhone #смартфонлар # 5G смартфон #5G-смартфони #Apple iPhone 12 Pro Max #Apple iPhone 12 mini


«450-500 доллардан қиммат эмас.» Тожикистон мунтазам парвозлар жадвали ва Душанбе-Москва-Душанбе авиачипталари нархини эълон қилди\nТожикистон фуқаро авиацияси агентлиги Душанбе-Москва-Душанбе йўналиши бўйича мунтазам парвозлар жадвали ва авиачипталар нархини эълон қилди.\nАгентлик директори ўринбосари Азиз Набизоданинг 28 март куни айтишича, "Somon Air" ушбу йўналишда ҳафтада бир марта сешанба кунлари, Россиянинг “Ютаир” авиакомпанияси эса жума кунлари парвоз қилади.\nКўпгина ижтимоий тармоқ фойдаланувчилари Душанбе ва Москва ўртасида ҳафтасига иккита рейс «жуда кам» деб ёзмоқда. Ўтган йилнинг мартигача Душанбедаги халқаро аэропортдан фақат Россиянинг шаҳарларигача 10 га яқин кунлик рейслар амалга оширилди.\nАйни пайтда, кўплаб аҳоли чипта нархларига қизиқиш билдирмоқда. Азиз Набизода: «Биз қарор қабул қилдик ва авиаташувчиларни икки томонлама чиптанинг нархини 450-500 доллар даражасида ушлаб туришга чақирдик», деди у ва «кўпчилик авиачипталар нархларини асоссиз равишда оширишга уринаётганини» таъкидлади. Пандемия пайтида барча соҳаларда ўсиш пасайиб, даромадлар пасайган.»\nУнга кўра, парвозлар бошлангандан сўнг, чипталарни сотиш қатъий назоратга олинади. Аввалроқ тожикистонлик муҳожирлар Тожикистон ва Россия ўртасида авиачипталарнинг осмонга кўтарилган нархларини танқид қилишган, баъзилари эса Қирғизистон ва Ўзбекистон авиакомпаниялари хизматларидан фойдаланишган.\nРоссия 25 март куни 1 апрелдан бир қатор мамлакатларга, шу жумладан Тожикистонга мунтазам парвозларни қайта тиклаганлигини эълон қилди.\nБундан роппа-роса бир йил олдин, коронавирус пандемияси туфайли Россия бошқа мамлакатлар билан мунтазам парвозларни тўхтатди. Юк, почта, тез ёрдам ва бошқа баъзи рейслар бундан мустасно. Шунингдек, Тожикистонга чартер рейслари амалга оширилди. Август ойидан бошлаб Россия ҳукумати баъзи мамлакатларга парвозларга рухсат беришни бошлади.\nАйни пайтда Россия чегараси энди фақат ҳаво қатнови учун очиқ. Қуруқликда саёҳат қилиш — автоуловларда, автобусларда ва поездларда ҳали ҳам тақиқланган.\nЯна бир муҳим тафсилот: келаётган хорижий фуқаролар Россияга учишдан 72 соат олдин, ПЗР томонидан ўтказилган коронавирус учун салбий синовдан ўтишлари керак.\nЎтган йил давомида Россия билан чегаранинг ёпилиши ўн минглаб тожикистонлик фуқароларни ушбу мамлакатда ишлаш имкониятидан маҳрум қилди, бу кўплаб оилаларнинг даромадларини пасайишига таъсир қилди. Меҳнат ва миграция вазирлигининг маълумотларига кўра, 2020 йилда Тожикистондан 130 мингга яқин киши миграция учун кетган, бу ўтган йилга нисбатан 76 фоизга кам.\nТожикистон Миллий банки маълумотларига кўра, 2020 йилда чет элдан пул ўтказмалари 6,3 фоизга камайган. Россия Марказий банки маълумотларига кўра, ўтган йили Тожикистонга пул ўтказмалари 1 миллиард 741 миллион долларни ташкил этди, бу ўтган йилга нисбатан 759 миллион долларга кам.


АНДИЖОНДА 50 ТА ХУСУСИЙ БОҒЧА – НАВРЎЗГА МУНОСИБ ТУҲФА\nМамлакатимизда ёш авлодга таълим-тарбия бериш, ўғил-қизларнинг баркамол инсонлар бўлиб улғайишини таъминлаш мақсадида мактабгача таълим муассасалари фаолиятини янада такомиллаштиришга катта эътибор қаратилмоқда. Дарҳақиқат, фарзандларимизнинг келажакда қандай инсон бўлиб вояга етишида ушбу тизимнинг ўрни беқиёс.\nЎзбекистон Республикаси Президентининг 2017 йил 15 сентябрдаги “Нодавлат таълим хизматлари кўрсатиш фаолиятини янада ривожлантириш чора-тадбирлари тўғрисида”ги Қарори халқ таълими тизимида соғлом рақобат муҳитини яратиш, нодавлат таълим муассасалари фаолиятини ривожлантириш билан бир қаторда ёшларнинг юқори малакали мутахассис сифатида жаҳон ҳамжамиятида мамлакатимиз нуфузини оширишида алоҳида аҳамиятга эга.\nМазкур Қарорга мувофиқ, нодавлат таълим муассасалари 2021 йилнинг 1 январигача бўлган муддатда барча турдаги солиқ ва давлат мақсадли жамғармасига мажбурий тўловлардан (ягона ижтимоий тўловдан ташқари) ҳамда меҳнат шартномаси асосида таълим-тарбия жараёнига жалб қилинган хорижий ўқитувчи ва мутахассисларнинг ойлик иш ҳақидан ягона ижтимоий тўловни тўлашдан озод этилди.\nБарча соҳаларда доимо илғорликка интиладиган Андижон вилоятида бу йўналишда ҳам кенг кўламли ишлар олиб борилмоқда. Жорий йил вилоятда 325та нодавлат хусусий мактабгача таълим муассасаси ташкил этиш режалаштирилган. Шундан 10 таси кўп қаватли тураржойларда, 56 таси бўш ер майдонларида, 217таси фойдаланилмай ётган биноларда, 33таси эса хусусий уй-жойларнинг нотураржойга айлантириш ҳисобига амалга оширилиши белгиланган. Уларнинг 129 таси 50, 109 таси 75, 63 таси 100, 14 таси 150 ўринли бўлади. Бу билан 27 мингнафардан зиёд кичкинтой боғчага жалб қилиниб, 4 мингдан ортиқ янги иш ўрни яратилади.\nХусусий болалар боғчаларининг 50 таси Наврўз байрами арафасида очилиши режалаштирилган.\n– Мутахассислигим руҳшунос, –дейди янги ташкил этилаётган “Болажон баҳори” нодавлат мактабгача таълим муассасаси раҳбари Умида Ашурова. – Тадбиркорлигим ҳам бор. Анчадан бери икки фаолият турини бирлаштиришни ният қилиб юргандим. Ниятим холис экан, давлатимиз раҳбарининг таълим соҳасида ҳам тадбиркорларга имконият яратгани айни муддао бўлди. Биринчилардан бўлиб хусусий боғча очишга киришдим. Вилоят ҳокимлиги ташаббусимни қўллаб, Андижон шаҳридаги5-кичик даҳа ҳудудида қаровсиз ётган ерни “ноль” қийматида бергани ғайратимизга ғайрат қўшди. Бир ярим ой ичида қуриб битказдик. Бу ишга киришишдан олдин интернет орқали хорижий мамлакатларнинг тажрибасини ўргандик. Айниқса, Жанубий Кореяда болажонлар учун яратилган шароит ҳавасимизни келтирди. Тарбияланувчиларнинг таомномасидаги витаминли маҳсулотларнинг аксариятини ўзимиз етиштиришимиз учун иссиқхона барпо этдик. Уларнинг ҳар томонлама соғлом бўлишлари учун ёзги ҳовуз ҳам қурдик. У шунчаки, кун қизиганда болаларнинг мириқиб чўмилишлари учунгина эмас, балки сузиш бўйича илк сабоқлар ҳам берилади. Шунингдек, муассасамиз болажонларга рус ва инглиз тилларини ўргатишга ихтисослашади.\nМактабгача таълим муассасаси – таълим ва тарбиянинг биринчи бўғини. Мурғак қалбда инсоний туйғулар, илмга бўлган муҳаббат шу масканда шаклланади. Бу эса,боғча тарбиячиларидан юксак билим ва касбий маҳорат талаб этади. Шу боис тадбиркор Умида Ашурова аввало тажрибали мутахассисларни танлов асосида ишга қабул қилишни режалаштирган. Қолаверса, кичкинтойларни худди ўз укаси ёки синглисидай кўрадиган, уларга бор меҳри ва илмини берадиган коллеж битирувчиларини ҳам ишга олиб, “устоз-шогирд” мактабини яратиш ниятида. Бу билан янги хусусий боғчада 15 нафар кишининг бандлиги таъминланади.\nИмконият – ғоя ва мақсадлар рўёби. Умида Ашурова фақатгина хусусий боғча фаолияти билан чекланиб қолмоқчи эмас. Унинг режасида қишки ҳовуз қуриш ва солиқ имтиёзларини янги лойиҳа–хусусий ўрта таълим мактабини очишга йўналтириш ҳам бор.\nЁш авлодни ҳар томонлама етук, комилинсон қилиб тарбиялашдек эзгу ишга балиқчилик тадбиркор ҳам камарбаста.\n–Болажон халқмиз-да. Ҳамма яхшиликларни фарзандимизга раво кўрамиз, –дейди фаолиятини бошлашга шай “Билимдонлар дунёси” нодавлат таълим муассасаси раҳбари Дилфуза Саримсоқова. –Ҳали фаолиятимиз бошланмасдан туриб, ота-оналар болаларини етаклаб келишмоқда. Насиб этса, дилларга масрурлик бахш этадиган Наврўзи айёмиарафасида масканимиз болажонлар билан тўлади. Ҳозирча боғчамиз 70 ўринга мўлжалланган. Кейинчалик тарбияланувчиларимизсонини 150нафарга етказмоқчимиз. Кузатишларим шуни кўрсатдики, болажонларимизнинг зеҳни ўткир. Шунга асосланиб, муассасамизда рус ва инглиз тили ҳамда математика фани интерфаол ўйинлар ёрдамида ўргатилади.\nҲа, нодавлат таълим муассасалари секторининг кенгайиши, аввало фарзандларимизнинг ҳар томонлама чуқур билим олишларига замин яратади. Бу эса, мамлакатимизнинг ҳар бир туман ва шаҳридаги фуқаролар таълим хизматларидан фойдаланишда танловга эга бўлишини таъминлабгина қолмай, ёшларга муносиб таълим-тарбия бериш каби вазифаларни ўз зиммасига оладиган малакали тадбиркорлар сафини янада орттиради. Табиийки, рақобат ривожланишга хизмат қилади.\nАндижон вилоятиДавлат солиқ бошқармасижамоатчилик билан алоқалар ва ҳуқуқий ахборот бўлими бош мутахассиси.


Украина хавфсизлик хизмати учоқни уриб туширган "Бук"ни ташиган одам қўлга олинганини билдирди\n25 феврал 2021, Тошкент вақти: 16:34\n“Бук” зенит-ракета комплекси\nУкраина хавфсизлик хизмати 2014 йили Малайзияга қарашли “Боинг” самолётини уриб туширгани гумон қилинаётган “Бук” зенит-ракета комплексини Украина ҳудудига ташиб келтирган шахсни қўлга олди.\nБу ҳақда Украина хавфсизлик хизмати Бош тергов бошқармаси бошлиғи Виталий Маяков баёнот бергани тўғрисида "Украинские новости" агентлиги хабар қилди.\nМаяковга кўра, қўлга олинган шахс “Бук” комплексини Донецк шаҳрида ташиган одамдир. Тергов маълумотларига қараганда, комплекс Донецк шаҳрига Россия ҳудудидан олиб келинган. Хавфсизлик хизмати исми эълон қилинмаётган шахсни унинг мобил телефонига ёзилиб қолган видео ёрдамида ушлаганини билдирди. Айтилишича, гумон қилинаётган шахс Украина-Россия чегасидаги назорат-ўтказиш пунктида қўлга олинган. Бироқ унинг қачон қўлга олингани очиқланмади.\nУкраина устида Malaysia Airlines ширкатига қарашли MH17 учоғи отиб туширилиши оқибатида ҳалок бўлган йўловчиларнинг оила аъзолари ҳамда улар яшаган давлатлар элчихоналари 5 йил олдин содир бўлган фожиани хотирламоқда.\nMH17 рейси билан парвоз қилаётган учоқ 2014 йилнинг 17 июлида уруш зонаси устида, Украина ҳукумати бошқарувида бўлмаган ҳудудда “Бук” ракетаси билан уриб туширилган.\n193 фуқаросини йўқотган Нидерландияда хотира маросимлари 16 июль куни бошланди. Шу куни Нидерландияда фожиа бўйича конференция ўтказилди.\nMH17 ҳалокатини ўрганиб чиққан Қўшма тергов гуруҳи учоқни уриб туширишда фойдаланилган “Бук” ракетаси Россиядан олиб киритилганини аниқлаган.\nМосква 2014 йилнинг мартида Украинанинг Қрим минтақасини аннексия қилиб олганидан бери Украина шарқида россияпараст айирмачиларни қўллаб келади.\nРоссия MH17 фожиасига алоқасини рад этиб, Украина ҳамда АҚШ Марказий разведка бошқармасини айблаб келади.


Ўзбекистонда янги кўкрак нишони таъсис этилди | Futura – ҳаммаси ахборот технологиялари, маркетинг ва стартаплар ҳақида Ўзбекистонда янги кўкрак нишони таъсис этилди – Futura – ҳаммаси ахборот технологиялари, маркетинг ва стартаплар ҳақида\nўш, ушбу кўкрак нишони билан кимлар тақдирланади?\n“Инновацион ғоялар етакчиси” кўкрак нишонини таъсис этиш чора-тадбирлари тўғрисидаги Ҳукумат қарори қабул қилинди. Бу ҳақида Адлия вазирлигининг “Ҳуқуқий ахборот” канали маълум қилди.\nҚарор билан “Инновацион ғоялар етакчиси” кўкрак нишони тўғрисидаги низом тасдиқланди.\n“Инновацион ғоялар етакчиси” кўкрак нишони билан тақдирлаш учун ҳужжатларни тақдим қилиш ва тақдирлаш тартиби қуйидагича:


ЎзА - Ҳудудлар ободлиги – фаровон турмуш омили\n04.11.2014 17:17 Янги қонунларга шарҳлар\nҲудудлар ободлиги – фаровон турмуш омили\nТошкент шаҳар ҳокимлигида Ўзбекистон Республикасининг «Давлат ҳокимияти ва бошқаруви органлари фаолиятининг очиқлиги тўғрисида»ги қонуни ижросига бағишланган матбуот анжумани бўлиб ўтди.\nУнда Юнусобод туманида амалга оширилаётган ижтимоий-иқтисодий ислоҳотлар, аҳолини ижтимоий ҳимоялаш ва саломатлигини муҳофаза қилиш, бандликни таъминлаш, кичик бизнес ва хусусий тадбиркорликни ривожлантириш юзасидан амалга оширилаётган ишлар ҳақида атрофлича сўз юритилди.\nЮнусобод тумани ҳокими Ш.Азимжонов ва бошқалар Президентимиз Ислом Каримов раҳнамолигида ҳудудларни ижтимоий-иқтисодий ривожлантиришга йўналтирилган кенг кўламли ислоҳотлар халқимиз турмуш фаровонлигини оширишда муҳим омил бўлаётганини таъкидлади.\nТуманда еттита йирик саноат корхонаси, бир юз олтмиш бешта қўшма корхона ва беш мингга яқин хусусий тадбиркорлик тузилмалари фаолият юритаётир. Кичик бизнес ва хусусий тадбиркорликни ривожлантириш бўйича белгиланган чора-тадбирлар ўз вақтида ижро этилиши натижасида жорий йилнинг ўтган даврида етти юздан зиёд янги кичик корхона барпо этилди.\nТуманда бир минг бир юздан ортиқ кўп қаватли уй мавжуд. Кўп қаватли уйларнинг барчасига иссиқлик етказиб берилди. Аҳолига коммунал хизматлар кўрсатиш борасида юзага келадиган камчиликларни ўз вақтида бартараф этиш мақсадида махсус комиссиялар ва диспетчерлик хизмати фаолияти йўлга қўйилган. Иссиқлик насос станциялари ва электр энергияси етказиб бериладиган тизимларни модернизациялаш лойиҳалари давом эттирилаётир.\nМактабларнинг 9-синфини тамомлаган ўқувчиларни таълимнинг кейинги босқичига қамраб олиш ва коллеж битирувчиларининг бандлиги таъминлаш – доимий эътиборда. Ёшлар, хусусан, вояга етмаганлар ўртасида жиноятчиликнинг олдини олиш, ўқувчиларнинг дарсдан бўш вақтини мазмунли ташкил этиш, оммавий спортни кенг тарғиб этишда давлат ва жамоат ташкилотларининг ҳамкорлиги муҳим аҳамият касб этаётир. Бу борада мавжуд қирқдан ортиқ спорт майдонидан самарали фойдаланиш ва янги спорт мажмуалари, болалар ўйин майдончаларини барпо этишга алоҳида эътибор қаратилаётир.\nҚиш мавсумида аҳолини қишлоқ хўжалиги маҳсулотлари билан узлуксиз таъминлаш, бозорларда нарх-навони барқарор сақлаш бўйича ҳам тегишли чора-тадбирлар амалга оширилмоқда.\nБугунги кунда туманда ҳудудларни ўзаро туташтирадиган етти юзга яқин марказий ва ҳудудий кўчалар мавжуд. Жорий йилнинг ўтган даврида ушбу кўчаларнинг ўн тўрт минг квадрат метрига асфальт ётқизилди.\nТадбирда туманни ижтимоий-иқтисодий ривожлантириш бўйича бажарилаётган лойиҳалар самаралари ва истиқболдаги вазифалар хусусида маълумот берилди.


Аёл кишининг қўлини сиқишни истамаган ливанлик эркакка Германия фуқаролиги берилмади – Газета.uz\nЭътиқодига кўра аёл кишининг қўлини сиқиб қўйишдан бош тортган ливанлик эркакнинг Германия фуқаролигини олиш аризаси рад этилди. Суд унинг бундай ҳаракатини мамлакатда яшаш шароитларига мослаша олмаслиги билан изоҳлади.\n20 октябр 2020, 13:58 Жаҳон\nГерманиянинг Баден-Вюртемберг маъмурий суди 16 октябрь куни бўлган жараёнда аёл билан қўл бериб кўришишдан бош тортган мусулмон эркакнинг фуқаролик олиш аризасини рад этди. Бу ҳақда Deutsche Welle маълумот берди.\n40 ёшли эркак 2002 йилда Ливандан Германияга келган. Тиббиёт соҳасида мутахассис бўлган шахс ҳозирда Германия клиникасида шифокор. 2012 йилда у Германия конституциясига садоқати ва экстремизмга қарши кураш тўғрисидаги декларацияни имзолаш орқали фуқароликни олиш учун мурожаат қилди. Кейинчалик у фуқароликни қабул қилиш имтиҳонини энг юқори баллга топширди.\n2015 йилда ҳужжатларни олиб, давлат хизматчиси бўлган аёл кишининг қўлини сиқишдан бош тортганидан сўнг, унинг аризаси бекор қилинди. Бу ҳодисани шахс хотинига бошқа аёлга қўл бермасликка ваъда бергани билан изоҳлади.\nШахс Штутгарт маъмурий судига даъво аризаси билан мурожаат қилди, аммо у ерда аризаси рад этилди. Шундан сўнг у юқори Баден-Вюртемберг судига мурожаат қилди. У ерда ҳам суд шахснинг аризасини қабул қилмади. Суд баёнотида аёл билан қўл бериб кўришдан бош тортган шахс «Германияда яшаш шароитларига мослаша олмаслиги» таъкидланди.\nШунингдек, суд қўл бериб кўришиш саломлашиш ва хайрлашишнинг оғзаки нутқий маросими эканлигини, бу алоқадор томонларнинг жинсига боғлиқ эмаслигини таъкидлади. Шартнома тузишда рамзий маънога эга бўлган ушбу имо-ишора қонуний аҳамиятга эгалиги ҳам таъкидланди. Қарорда айтилишича, ким жинси бўйича қўл беришни рад этса, Германия конституциясида белгиланган тенгликни бузади.


03:26 10 Август 2020\n15:21 15.02.2019 Ҳавола олиш\nБожхоначилар хориждан юборилган почта жўнатмалари ичидан салкам 300 дона “Феназепам”, “Лоразепам” ҳамда “Оксазепам” психотроп таблеткалари борлиги аниқлашди.\nТОШКЕНТ, 15 фев - Sputnik. Тошкент шаҳар божхона бошқармасининг “Бош почтампт” ташқи иқтисодий фаолият божхона пости ходимлари Ўзбекситонга хориждан келган почта жўнатмалари ичидан психотроп дори воситаларини фош этишди. Бу ҳақда Ўзбекистон Давлат божхона қўмитаси матбуот хизмати хабар қилди.\nХабарда қайд этилишича, фуқаролар Ю.И., А.А., Б.А. номига хориждан юборилган почта жўнатмалари божхона назоратидан ўтказилганда “CN22” шаклидаги божхона декларациясида кўрсатилмаган салкам 300 дона “Феназепам”, “Лоразепам” ҳамда “Оксазепам” психотроп таблеткалари борлиги аниқланди.\nШунингдек, мазкур пост ходимлари томонидан фуқаролар О.К., Б.Н.,О.Ф. номига келган почта жўнатмалари орасидан эса 204 дона “Трамадол”, “Андипал”, “Рокацет плюс” каби психотроп таблеткалари борлиги маълум бўлди.